Zootopia: Memahami Tugas Polis Dalam Menjaga Ketenteraman Awam Dan Keseimbangan Politik

Filem ini menceritakan tentang seekor arnab bernama Jude (Judy Hopp) yang berasal dari perkampungan arnab, Bunny Burrow. Jude berasal dari keluarga yang bekerja sebagai Petani dan amat berminat untuk menjadi pegawai Polis kerana beliau bercita-cita untuk jadikan dunia ini lebih baik. Jude melihat dunia ini penuh dengan penindasan dari golongan kuat terhadap golongan lemah sepertimana adegan Musang yang membuli Biri-Biri di pekannya.

15 tahun kemudian, Jude benar-benar menyertai Akademi Polis Zootopia. Di akademi ini, Jude terpaksa menghadapi pelbagai ujian bersama bakal pegawai Polis lain yang lebih besar fizikalnya. Dengan penuh keazaman, Jude berjaya melepasi ujian-ujian ini walaupun dirinya lebih kecil berbanding haiwan yang lain. Datuk Bandar Zootopia (Ahli Politik) iaitu seekor Singa bernama Leodore Lionheart melantik Jude sebagai pegawai Polis. Pembantu Datuk Bandar iaitu seekor Biri-Biri bernama Bellwether telah memberi lencana Polis kepada Jude.

Jude ditugaskan ke pusat bandar Zootopia iaitu di Presint 1 yang merupakan sebuah Kosmopolitan. Ibu bapa Jude menanam stigma ke dalam diri Jude agar sentiasa berhati-hati dengan golongan Predator di kota Zootopia itu kelak. Mereka membekalkan Jude dengan pelbagai ‘senjata’ agar Jude dapat melindungi diri dari Musang (satu watak yang sering dikaitkan dengan kejahatan dalam buku cerita kanak-kanak).

Maka bertolaklah Jude dari perkampungan arnab Bunny Burrow ke Kota Zootopia yang mempunyai masyarakat majmuk terdiri dari Predator dan Prey. Di kota Zootopia, berkumpullah segala haiwan dari wilayah Tundra Town, Sahara Square, Rainforest District, Marshlands, Canal District, Downtown, Canyonlands, Savanna Centre dan Polar Straits. Lumrah alam, apabila wujud masyaakat majmuk, pasti akan wujud isu perkauman (rascist). Namun, sikap rascist di Zootopia bukan diukur dari segi warna kulit atau saiz mata seseekor haiwan, tetapi diukur dari segi naluri biologi mereka sama ada mereka itu kaum Predator (Pemangsa) atau kaum Prey (Mangsa).

Predator adalah kaum minoriti namun mendominasi kota Zootopia kerana kekuatan mereka. Manakala Prey adalah kaum majoriti namun tidak dominan kerana mereka adalah kelompok yang lemah. Walaubagaimanapun, keadaan sosial di Zootopia adalah harmoni dan seimbang sejak sekian lama hasil kebijaksanaan pihak pentadbiran menjaga ketenteraman kota. Kehidupan di Kosmopolitan tidaklah sama dengan kehidupan kampung. Harga makanan, perangai jiran dan budaya rakan sekerja amatlah berbeza.

Bermulalah tugas Jude sebagai pegawai Polis di Zootopia Police Department (ZPD). Terdapat satu kes berprofil tinggi di Zootopia berkenaan kehilangan 14 haiwan yang diculik. Tugas-tugas itu diberikan kepada pegawai yang lebih senior. Sebagai pegawai baharu, Jude tidak diberi kepercayaan untuk menjalankan apa-apa tugas. Namun, akhirnya Jude ditugaskan untuk menjaga parkir di kota sahaja. Walaupun keinginan untuk mengendalikan kes berprofil tinggi tidak tecapai, namun Jude tetap melaksanakan tugas menjaga parkir dengan begitu “giat” sekali.

“Giat” di sini bermaksud Jude merupakan Polis yang terlampau literal dan rigid terhadap undang-undang dalam melaksanakan hukuman kerana beliau langsung tidak mempunyai budi bicara. Habis segala kereta disamannya dengan hanya kerana beberapa kesalahan kecil yang sengaja dicari-cari sedangkan ianya masih boleh dipertimbangkan. Hal ini membuatkan rakyat awam menyampah dengan sikap Polis. Ketika menjalankan tugas, Jude terjumpa dengan Musang iaitu seekor haiwan yang sering diperingati oleh orang tuanya. Musang yang bernama Nick ini sungguh licik dalam menjalankan sebuah perniagaan secara tidak telus namun tidak melanggar undang-undang secara literal. Maka, Jude tidak boleh buat sebarang tindakan terhadap Musang itu.

Hari pertama Jude sebagai Polis sungguh menghampakan kerana tugasnya tidak seperti apa yang beliau jangkakan. Namun, di hari kedua, Jude telah melakukan suatu perkara yang hebat dimana beliau telah berjaya menangkap seekor pencuri (Weasel) dan menyelamatkan nyawa seekor Tikus. Namun, tindakan beliau ini ditegur oleh Ketua Polis iaitu Chief Bogo (Kerbau) kerana Jude meninggalkan tugasnya sebagai penjaga parkir dan bertindak di luar arahan sehingga mengakibatkan pelbagai kerosakan di Kota Kecil Rodenta sedangkan barangan yang dicuri tidaklah begitu bernilai pun.

Ketika dalam pejabat Chief Bogo itu, datanglah pengadu (Memerang) yang meminta pertolongan pihak Polis bagi mencari suaminya yang hilang. Jude secara sesuka hati mempelawa dirinya untuk mengambil kes ini. Walaupun tindakanitudibantah Chief Bogo, namun Jude tetap berjaya mengambil kes ini memandangkan BellwetherSi Pembantu Datuk Bandar memberi sokongan kepada Jude. Ini keranaMemerang tadi turut mengadu dan meminta bantuan kepada Bellwether. Dalam menyelesaikan kes ini, Jude meminta kerjasama dari Nick si Musang licik semalam bagi membantu siasatan.

Mereka mula mengumpul maklumat. Pertama, mereka pergi ke Kelab Naturalis di mana sang Memerang yang hilang itu pernah hadiri kelas Yoga di situ. Setelah mendapat beberapa butir petunjuk antaranya nombor plat kereta, maka mereka pergi ke Jabatan Pengangkutan Jalanraya yang para pekerjanya merupakan Sloth (pekerja lembap!). Setelah seharian mereka di pejabat lembap itu, maka mereka berjaya menjejaki lokasi kenderaan yang dikatakan kali terakhir dinaiki Memerang itu.

Apabila mereka pergi mendapatkan kereta berkenaan, mereka memang menjumpai kesan yang ditinggalkan oleh Memerang menandakan ia pernah menaiki kendaraan tersebut. Tiba-tiba Nick si Musang mendapati bahawa kereta itu dimiliki oleh seorang Ketua Kongsi Gelapbernama Mr Big yang berpengaruh besar lalu dia menjadi gelabah untuk melarikan diri. Namun, keberadaan mereka di situ disedari oleh Beruang Kutub iaitu Konco-Konco Kongsi Gelap tersebut. Maka mereka dibawa untuk berhadapan dengan Mr Big kerana menceroboh kawasannya.

Mr Big si Ketua Gangster itu rupa-rupanya adalah seekor Tikus yang kecil. Dengan gaya dan watak yang persis The GodFather, Mr Big ingin menjatuhkan hukuman bunuh kepada Jude dan Nick kerana menceroboh dan sikap biadap Jude yang berlagak sebagai Polis terhadapnya. Namun, mereka diselamatkan oleh anak perempuan Mr Big yang sedang menyambut majlis perkahwinannya (persis awal kisah The Godfather). Ini kerana anak perempuan Tikus itu sebenarnya adalah orang yang Jude selamatkan semalam di Kota Kecil Rodenta. Kemudian, Mr Big sudi berkongsi maklumat bagi membantu siasatan.

Memerang itu adalah tukang kebun Mr Big. Mr Big menceritakan keadaan Memerang yang jinak itu tiba-tiba mengganas dan membahayakan Pemandu Peribadi Mr Big yang ditugaskan supaya mengambil Memerang itu untuk berjumpa dengannya. Mr Big menyuruh Jude dan Nick pergi bertanya sendiri kepada Pemandu Peribadinya untuk mendapat maklumat yang lebih terperinci. Pemandu Peribadi bernama Manchas (Jaguar) kemudiannya menceritakan detik-detik cemasnya dimana secara tiba-tiba Memerang itu bertindak ganas. Tidak lama setelah itu, Manchas sendiri tiba-tiba mejadi ganas dan bertindak menyerang Jude dan Nick.
Oleh itu, Jude menghubungi ZPD untuk meminta bantuan. Namun apabila bantuan tiba, para pegawai Polis lain tidak mendapati apa-apa ancaman terhadap Jude dan Nick kerana Manchas yang mengganas itu tiba-tiba menghilangkan diri. Oleh itu, pegawai Polis itu menuduh Jude seorang penipu kerana berkawan dengan Musang dan tidak layak menjadi seorang Polis. Rakan setugas Jude tidak percaya bahawa timbulnya sebarang keganasan oleh haiwan-haiwan di Zootopia kerana Zootopia merupakan kota yang didiami oleh penduduk yang saling menghormati. Namun, Nick mempertahankan Jude dan meminta agar mereka diberi peluang untuk menyelesaikan kes ini. Jude dan Nick beredar dari para pegawai Polis itu.

Ketika dalam perjalananitu, Nick meluahkan perasaan dirinya sebagai seekor Musang. Dia bukanlah seorang yang suka menipu. Namun sejak kecil, dirinya sering dipandang serong secara prajudis sebagai seorang penipu dari masyarakat sekeliling. Dia disindir dan diperhina oleh rakan-rakannya hanya kerana dirinya seekor musang. Maka, dia membesar dalam keadaan penuh dendam. Baginya, tidak berguna menjadi baik kerana orang sekeliling tetap memandang serong terhadapnya secara prajudis. Maka dia terus membesar sebagai makhluk yang suka menipu. Maka barulah Jude faham naluri seekor Musang.

Tiba-tiba, Nick mendapat idea untuk mengkaji kehilangan Manchas itu melalui kamera jalan raya. Mereka meminta bantuan Bellwether untuk akses ke dalam sistem kamera jalan raya di Zootopia. Melalui pelbagai sudut rakaman kamera, mereka dapati Jaguar ganas yang tiba-tiba hilang itu adalah kerana diculik oleh sekumpulan Serigala. Maka mereka menjejaki perjalanan kumpulan Serigala tersebut melalui rakaman kamera juga. Apabila Jude dan Nicktelah menemui pusat aktiviti Serigala tersebut, maka mereka pergi ke sana untuk melakukan siasatan lanjut. Mereka menceroboh masuk secara sembunyi ke dalam bangunan utama yang terdapat di situ.

Bangunan yang kelihatan terbiar itu rupa-rupanya adalah sebuah makmal yang dilengkapi dengan peralatan canggih. Di situ, mereka menemui kesemua haiwan yang dilaporkan hilang termasuklah Memerang dan Jaguar yang mereka cari itu. Kesemua haiwan disitu ganas-ganas belaka. Kesemuanya Predator kecuali Memerang tersebut. Tiba-tiba, doktor yang bertugas di makmal itu masuk ke bilik rahsia yang Jude dan Nick duduki itu. Doktor tersebut datang bersama Lionheart si Datuk Bandar. Lionheart la yang bertanggungjawab menculik kesemua haiwan-hawan itu. Jude dan Nick bersembunyi lalu merakam segala perbualan si Ahli Politik itu dengan doktornya. Memandangkan kebanyakkan haiwan yang ganas itu Predator, maka Lionheart dan doktornya merancang konspirasi agar merahsiakan maklumat itu.

Mereka berpakat untuk tidak mendedahkan kepada rakyat awam bahawa Predator adalah punca keganasan berlaku kerana memiliki naluri ganas secara biologi. Rahsia ini dibuat agar rakyat tidak berasa terancam di bawah pentadbiran Lionheart yang juga merupakan Predator (Singa). Jika didedahkan pada umum, ianyaakan menyebabkan Lionheart kehilangan jawatan sebagai Dauk Bandar. Isu ini turut dirahsiakan daripada Ketua Polis sendiri Chief Bogo yang sibuk menyelesaikan kes kehilangan haiwan-haiwan Zootopia. Oleh itu, Jude bertindak untuk melaporkan hal ini kepada Chief Bogo.

Setelah diaporkan, maka tertangkaplah Lionheart si Ahli Politik itu. Namun, Lionheart mempertahankan bahawa dia hanya bertindak demi menjaga keamanan kota Zootopia. Lionheart diarahkan untuk mendiamkan diri dan Jude mendakwa bahawa Lionheart sebenarnya hendak menjaga kariernya sebagai Datuk Bandar semata-mata. Jude kemudiannya membuat sidang MEDIA bagi mendedahkan kes ini kepada rakyat awam. Mengikut dapatan kes, Jude memberitahu bahawa kesemua haiwan yang hilang itu merupakan Predator yang ganas. Kemudian, seekor Biri-Biri yang menjadi wartawan menanyakan soalan PROVOKASI mengenai faktor berlakunya hal demikian.

Maka Jude memberi jawapan yang bakal mencetuskan KONTROVERSI iaitu “Predator secara naluri biologinya memang ganas”. Kenyataan beliau ini menjadi ulasan SENSASI bagi para pengamal MEDIA. Jawapan Jude menyebabkan rakannya sendiri iaitu Nick yang juga predator terasa hati. Nick bertambah terasa hati apabila mendapati Jude sentiasa membawa senjata bagi mempertahankan diri dari Musang yang telah diberikan oleh ibu bapanya sewatu hendak memulakan tugas di Zootopia dahulu.

Jawapan Jude ketika menjawab pertanyaan wartawan adalah berdasarkan dapatan kes dan berniat baik semata-mata demi menjaga keamanan Zootopia. Namun, ianya disalahfahami oleh rakyat awam melalui ulasan NARATIFMEDIA yang MEMANIPULASI isu. Sejak itu, keadaan Zootopia sudah tidak aman lagi. Warga Zootopia saling berprajudis antara satu sam lain. Terdapat jurang social, pecah belah dan pergeseran antara kaumPredator dan Prey. Dua kelompok ini hidup dalam penuh kecurigaan, ketidak tenteraman dan perkauman.

Setelah Datuk Bandar Lionheart ditangkap, maka Bellwether mengambil alh tugas sebagai Datuk Bandar yang baharu. Si Biri-Biri itu hendak melantik Jude sebagai Public Figure Zootopia kerana telah menjadi wira menyelesaikan kes ini. Namun, Jude tidak mahu kerana impiannya adalah untuk menjadikan Zootopia sebagai kota yang semakin baik bukannya semakin teruk seperti yang sedang berlaku. Maka Jude pulang ke kampug halamannya dan menjadi petani.

Ketika di kampungnya, Jude menemui sejenis bunga-bungaan yang bertoksik dan boleh menyebabkan seseekor haiwan itu bertindak menjadi ganas. Beliau berhipotesis bahawa mungkin bunga ini mempunyai kaitan dengan kes yang beliau kendalikan. Dengan segera, beliau pergi semula ke Presint 1 dan bertemu Nick untuk mengajaknya kembali bekerjasama demi menyelesaikan kes ini. Walupun pada mulanya Nick masih lagi terasa hati dengan kenyataan Jude, namun setelah dipujuk, Nick bersetuju untuk bekerjasama dengan Jude bagi menyelesaikan kes ini.

Setelah itu, Jude dan Nick pergi mencari Weasel si Pencuri tempoh hari untuk mendapatkan maklumat. Setelah digertak, Weasel berkongsi maklumat bahawa dia menjadi agen menjual bunga bertoksik itu kepada sekumpulan Biri-Biri yang beroperasi dibawah tanah. Kumpulan Biri-Biri itu memiliki makmal tersendiri bagi mencipta senjata kimia yang diperbuat dari bunga toksik tersebut. Jude dan Nick mendapati bahawa kumpulan Biri-Biri inilah yang merancang untuk menyebabkan haiwan-haiwan sebelum ini bertindak menjadi ganas. Kumpulan Biri-biri ini telah menembak senjata kimia itu kepada haiwan-haiwan tertentu dari jauh secara sembunyi hingga menyebabkan mereka bertukar menjadi ganas. Biri-Biri itu hanya menembak haiwan-haiwan Predator agar dapat menimbulkan PERSEPSI bahawa Predator adalah penyebab keganasan.

Jude bertindak untuk membawa segala bukti-bukti ini kepada pihak ZPD walaupun terpaksa berhadapan dengan kumpulan Biri-Biri itu yang cuba menghalang mereka. Mereka dapat melepasi halangan Biri-biri tersebut, lalu terus ingin ke ZPD untuk menyerahkan bukti tersebut. Tiba-tiba, datanglah Datuk Bandar Bellwether yang juga seekor Biri-Biri bersama dua pegawai Polis yang juga Biri-Biri. Datuk bandar itu meminta agar bukti tersebut diserahkan sahaja kepadanya. Namun, Jude berasa aneh bagaimana Bellwether boleh mengetahui beliau dan Nicksedang berada disitu. Kemudian, Jude merasakan bahawa Datuk Bandarnya yang baharu ini mempunyai kaitan dengan sindiket penghasilan senjata kimia itu dan cuba menghalang mereka dari menyerahkan bukti-bukti tersebut kepada ZPD. Sememangnya, Datuk Bandar Bellwether merupakan dalang terhadap kegiatan ini. Maka Jude dan Nick melarikan diri darinya.

Namun, mereka terperangkap di sebuah kawasan. Ketika terperangkap, Datuk Bandar bellwether menyuruh agar mereka serahkan sahaja bukti-bukti itu kepadanya memandangan mereka tiada jalan keluar lagi. Jude dan Nick berpakat untuk membuat perangkap balas terhadap Bellwether dengan cuba untuk mengorek pelbagai rancangan sindiket Biri-Biri yang didalangi Bellwether. Datuk Bandar itu mendedahkan bahawa dia sengaja membuat konspirasi senjata kimia ini agar golongan Prey yang merupakan majority di Zootopia menjadi dominan dan menguasai kerusi politik. Jude dan Nick merakam pengakuan Bellwether tanpa disedari olehnya.

Para pegawai ZPD yang telah dihubungi oleh Bellwether datang dan ketika itu Jude serta Nick memainkan semula pita rakaman suara pengakuan Bellwether. Maka, Belwether ditangkap dan didapati bersalah. Datuk Bandar Lionheart dibebaskan semula dan dia membuat sidang media bagi menjelaskan hal sebenar. Tindakan Lionheart menangkap haiwan-haiwan ganas secara rahsia adalah bertujuan untuk mengawal keadaan agar Zootopia kekal harmoni kerana tidak timbulnya kekecohan yang menyebabkan ketidak tenteraman awam. Hal ini bagi membolehkan kajian terperinci dapat dilakukan oleh doktor bagi menemui sebab sebenar isu keganasan ini berlaku tanpa sebarang kerisauan timbul dalam kalangan rakyat awam.

Oleh itu, sentimenperkauman Prey-Predator yang kecohbaru-baru ini telah terpadam. Warga Zootopia kembali hidup secara harmoni tanpa sebarang prasangka. Ini adalah salah satu hikmah mengapa sesuatu isu berprofil tinggi itu tidak diwar-warkan kepada rakyat awam sebaliknya cuba diselesaikan oleh golongan yang berautoriti sahaja. Golongan Biri-biri yang kelihatan jinak, baik dan lemah itu tidaklah mustahiluntuk menjadi ancaman sebenar terhadap keharmonian masyarakat berbanding golongan dominan Predatoryang kelihatan agresif. Ini kerana golongan yang kelihatan tidak memberi ancaman ini sebenarnya mempunyai gerakan subversive atau underground serta memiliki jaringan-jaringan halus seperti MEDIA, Pegawai Polis, tenaga pakar yang mencipta senjata dan VIP dalam jabatan pentadbiran bagi merancang konspirasi politik demi kepentingan komuniti sendiri.

Filem ini sesuai ditonton oleh kesemua lapisan masyarakat sama ada dewasa mahupun kanak-kanak. Kanak-kanak boleh memahami filem ini kerana kandungannya tidaklah terlalu berat manakala orang dewasa pula tidaklah berasa bosan ketika melayani jalan cerita yang penuh konspirasi ini.Melalui filem ini, penonton akandapat memahami tugas Polis yang menjaga ketenteraman awam dan kestabilan politik dalam sesebuah negara. Selain itu, terdapat banyak lagi pengajaran yang diselitkan secara tersirat dalam filem ini. Oleh itu, tidak peliklah mengapa filem ini mendapat rating yang tinggi.

Google Play : 4.6/5
IMDb : 8.1/10
Rotten Tomatoes : 98%


Nasionalism Diseluruh Dunia Dan Sejarahnya

Nasionalisme adalah sebuah falsafah politik atau sosial di mana kesejahteraan dan kebajikan sebuah negara-bangsa sebagai satu entiti adalah dianggap penting. Nasionalisme pada dasarnya adalah satu keadaan bentuk pemikiran atau kesedaran secara kolektif di mana seseorang percaya bahawa tanggungjawab paling utama dan kesetiaan mereka hanyalah kepada negara-bangsa.

Selalunya nasionalisme membawa maksud ketuanan bangsa dan mengagungkan pelbagai kesejahteraan nasional. Oleh itu, cinta terhadap negara mungkin boleh terlalu ditekankan sebagai keprihatinan terhadap kepentingan peribadi nasional sehingga mengecualikan hak-hak bangsa lain boleh menyebabkan konfl*k antarabangsa.

Nasionalisme adalah fenomena yang secara perbandingannya relatif dan masih baru, berkemungkinan lahir dari Revol*si Perancis, tetapi walaupun sejarahnya pendek, ia sangat penting dalam membentuk ikatan yang menyatukan negara-negara moden.

Hari ini ia beroperasi di samping struktur undang-undang yang sah dan melengkapi institusi formal masyarakat dalam menyediakan banyak perpaduan dan undang-undang yang diperlukan untuk kewujudan negara-bangsa moden.

Jika dalam konteks gerakan atau parti-parti politik, terdapat banyak gerakan di seluruh dunia yang menjadi pelopor kepada pembentukan sebuah negara bangsa, antaranya ialah Kuomintang (Parti Nasionalis China) yang pernah menubuhkan Republik China, Nacionalista Party (Parti Nasionalis) yang memperjuangkan kemerdekaan Filipina, Türk Ulusal Hareketi (Gerakan Kemerdekaan Turki) yang menghalau pendudukan barat, atau UMNO yang menjadikan agenda utamanya didalam perlembagaan parti adalah memerdekakan negara Malaya (Malaysia).

SEJARAH

Walaupun idea nasionalisme ini lebih diketahui sebagai sinonim dan unik untuk dunia zaman moden, namun beberapa elemennya masih boleh ditelusuri sepanjang sejarah. Sejarawan percaya bahawa akar kepada fahaman nasionalisme yang terawal mungkin boleh dijejak seawal hingga ke zaman masyarakat berbahasa Ibrani kuno, iaitu Bani Israil yang menganggap diri mereka sebagai ‘bangsa yang terpilih’.

Ketika itu Bani Israil amat percaya bahawa kedudukan serta darjat mereka selaku bangsa Yahudi secara keseluruhannya lebih tinggi (ketuanan bangsa, superioriti) daripada semua bangsa lain dan sesiapa sahaja dengan garis masa sejarah budaya yang sama.

Bangsa Yunani kuno juga pernah memiliki kecenderungan untuk merasakan diri mereka lebih unggul berbanding semua bangsa yang lain dan lebih-lebih lagi apabila mereka merasakan mereka mencipta tahap kesetiaan yang paling besar kepada masyarakat politik.

Fenomena perasaan ketinggian superioriti budaya (etnosentrisme) ini, yang amat menyamai konsep nasionalisme, telah membuka jalan kepada pengiktirafan yang lebih jauh pada tahap antarabangsa ketika kebanyakan kerajaan-kerajaan di sekitar Eropah, Afrika, dan Asia Barat berada di bawah pengaruh kekuasaan Empayar Rom dengan Gereja Kristian melalui ajarannya tentang kesatuan manusiawi.

Sebagai sebuah kerajaan monarki berpusat yang kuat, dibina dari negara-negara feudal yang kecil, ketika bahasa wilayah dan corak seni wilayah berkembang, dan ketika ekonomi tempatan semakin berkembang dengan luas, pengiktirafan yang popular melalui proses perkembangan ini menjadikan mereka semakin kuat.

Di kawasan seperti di Itali, ketika belum lagi menjadi sebuah negara bangsa tunggal, pencerobohan secara berulang menyebabkan pemikir seperti Niccolò Machiavelli menganjurkan persekutuan politik nasional. Pep*rangan keagamaan dan reformasi menyebabkan satu bangsa akan melawan bangsa yang lain, walaupun kesetiaan yang teguh terus konsisten berpegang terhadap kuasa yang paling berdaulat.

Pada abad ke-16 dan ke-17. Muncul sebuah doktrin ekonomi nasionalisme mengenai mercantilisme, sebuah sistem ekonomi negara-negara perdagangan utama pada abad ke-16, ke-17, dan ke-18, berdasarkan premis bahawa kekayaan dan kuasa negara akan berkembang lebih baik dengan meningkatkan aktiviti eksport dan mengumpul sumber logam berharga sebagai balasannya.

Perkembangan pesat golongan kelas pertengahan, keinginan mereka untuk menguasai politik, dan perkembangan teori politik demokratik amat berkait rapat dengan kemunculan ideologi nasionalisme moden. Pakar teori Revol*si Perancis berpendapat bahawa rakyat harus menubuhkan sebuah pemerintahan yang setara dan bebas untuk semua orang.

Bagi mereka, sebuah negara itu tidak dapat dipisahkan dari rakyat, dan untuk pertama kalinya dalam sejarah seseorang dapat mewujudkan pemerintahan sesuai dengan kehendak bangsa secara umum. Walaupun tujuan mereka bersifat universal, mereka memuliakan negara atau bangsa yang akan menetapkan matlamat mereka, disinilah nasionalisme menemui pandangan politiknya yang pertama.

NEGARA-BANGSA

Negara-bangsa adalah sebuah negara di mana majoriti besar rakyat dan pemerintahnya mempunyai sejarah budaya yang sama dan menyedari akan hal itu. Negara bangsa adalah ideal di mana batas budayanya adalah sesuai dengan batas politik.

Menurut satu definisi, “negara bangsa adalah negara berdaulat di mana kebanyakan rakyatnya disatukan juga oleh faktor-faktor yang menentukan negara seperti bahasa atau keturunan bersama.”  Ini adalah konsep yang lebih tepat daripada konsep “negara”,  kerana sesebuah negara tidak perlu mempunyai kepentingan satu kumpulan etnik yang dominan. Malaysia boleh dianggap sebagai sebuah negara-bangsa yang harmoni.

Suatu bangsa, dalam erti etnik yang sama, mungkin melibatkan diaspora atau pelarian yang tinggal di luar negara bangsa; sebilangan bangsa dari sudut ini tidak memiliki keadaan di mana etnik itu mendominasi. Dalam pengertian yang lebih umum, sebuah negara-bangsa hanyalah sebuah negara atau wilayah pentadbiran yang berdaulat secara politik. Adakalanya negara-bangsa mungkin berbeza dengan:

Hubungan antara bangsa atau etnik dengan sebuah negara boleh menjadi kompleks. Kewujudan sebuah negara boleh mendorong kepada etnogenesis, iaitu permulaan atau pembentukan sebuah etnik dan bangsa yang baru, dengan kumpulan yang memiliki identiti jatidiri etnik sedia ada mampu mempengaruhi pemisahan sempadan wilayah atau memperjuangkan keabsahan pengaruh politik melalui perjuangan nasionalisme.

Seorang saintis politik yang pakar dalam kajian mengenai ideologi nasionalisme, Walker Connor membincangkan kesan yang terdapat pada ciri-ciri bangsa, negara (yang berdaulat), negara-bangsa dan nasionalisme. Connor, yang juga mencipta istilah “etnonasionalisme” yang luas, juga membincangkan kecenderungan untuk mengelirukan bangsa dan negara dan bentuk setiap negara yang seolah-olah bercirikan konsep negara-bangsa.

KRITERIA PENTING UNTUK MENJADI NASIONALIS

Bagi seseorang yang mahu mengekspresikan sisi nasionalisme mereka, pertama sekali adalah amat perlu bagi mereka untuk mengakui diri mereka sebagai hakmilik sebuah negara atau hakmilik sekelompok besar golongan yang mempunyai persamaan, iaitu sebuah bangsa.

Kebangkitan kerajaan monarki berpusat, yang menempatkan rakyat di bawah satu undang-undang dan mengh*puskan konsep feudalisme, menjadikan ia satu perkara yang tidak mustahil. Kesedaran yang tinggi bahawa mereka mungkin memiliki sejarah, agama, bahasa, budaya atau bangsa yang sama juga menyumbang kepada pembentukan identiti nasional. Apabila kedua-dua identiti yang ada persamaan dan struktur kewibawaan formal di wilayah yang luas (iaitu negara) wujud, maka sebuah entiti nasionalisme sudah wujud.

Dalam manifestasi pertama yang sangat berkuasa dalam Revol*si Perancis, nasionalisme membawa konsep kedaulatan rakyat, di mana beberapa pihak menyimpulkan bahawa nasionalisme hanya dapat direalisasikan di negara-negara demokratik. Walau bagaimanapun, tesis ini dinafikan oleh nasionalisme ekstrim yang membina karakter Empayar Jerman dan kemudian N*zi Jerman.

Di mana jua ideologi nasionalisme itu muncul, ciri-ciri khasnya adalah hasil dari sejarah setiap bangsa tertentu, ia sama seperti komunisme, walaupun asasnya sama, ideanya tidak semestinya kekal konsisten kepada fahaman lama. Inilah yang melahirkan sub-ideologi baharu seperti Stalinisme atau Maoisme.

ABAD KE-SEMBILAN BELAS

Pada abad ke-19 idea nasionalisme menjadi satu fahaman yang diterima secara meluas dan sangat berkuasa. Selama ini nasionalisme dizahirkan dalam pelbagai bidang dan tempat sebagai pemacu kepada semangat penyatuan atau kemerdekaan kebangsaan.

Semangat nasionalisme bercambah dan semakin kuat di Jerman, di mana pemikir seperti Johann Gottfried von Herder dan Johann Gottlieb Fichte telah mengembangkan idea Volk. (völkisch, istilah Jerman yang bermaksud negara atau kebangsaan). Namun, elemen nasionalisme yang memberi ilham kepada rakyat Jerman untuk menentang empayar pemerintahan Napoleon I adalah lebih konservatif, agak terikat dengan tradisi, dan agak lapuk berbanding liberal, progresif, dan universal.

Dan ketika Jerman yang berpecah belah akhirnya disatukan sebagai Empayar Jerman pada tahun 1871, ia adalah sebuah negara yang sangat autoritarian dengan pemerintahan ketent*raan.

Setelah bertahun-tahun bertemp*r, Itali juga mula mencapai penyatuan nasional dan merdeka dari penguasaan asing, tetapi wilayah-wilayah tertentu yang dihuni oleh orang Itali (Trieste misalnya) tidak termasuk sempadan wilayah negara baru, dan ini menimbulkan masalah irredentisme, yang asalnya adalah sebuah gerakan nasionalis Itali untuk menuntut wilayah-wilayah Italia irredenta (Itali yang tidak dituntut), ia dihuni oleh majoriti orang Itali tetapi dikekalkan oleh Austria selepas tahun 1866.

Di Amerika Syarikat pula, di mana idea nasionalisme telah muncul dalam doktrin politik yang dikenali sebagai Manifest Destiny, penyatuan secara nasional telah dipertahankan tetapi mereka terpaksa membayar harga korb*n yang tinggi P*rang Saudara Amerika.

Pada separuh akhir abad ke-19, terdapat gerakan nasionalis yang kuat di antara rakyat-rakyat yang merupakan subjek kepada Empayar Austria dan Empayar Uthmaniyyah yang supranasional atau mempunyai kuasa dan pengaruh yang melampaui sempadan negara pemerintahannya, seperti yang pernah berlaku terhadap Ireland di bawah pemerintahan British, dan Poland di bawah pemerintahan Rusia.

Namun, pada waktu yang sama, dengan munculnya negara-negara bangsa yang kuat dan bersepadu di Eropah, nasionalisme semakin menjadi sentimen konservatif. Ia bertukar menjadi idea yang menentang gerakan antarabangsa seperti sosialisme, dan ia menemui jalan keluar dalam mengejar kegemilangan dan imperialisme. Konfl*k nasionalis banyak terlibat dalam mencetuskan P*rang Dunia Pertama.

ABAD KE-DUA PULUH

Pada awal abad ke-20, dengan perpecahan Empayar Austria-Hungary dan Empayar Uthmaniyyah telah menyaksikan penubuhan banyak negara yang mengisytiharkan kemerdekaan, terutamanya setelah memeterai perjanjian damai yang mengakhiri P*rang Dunia Pertama.

Persidangan Keamanan Paris menetapkan prinsip sebuah negara yang menentukan nasib mereka sendiri, disokong oleh Liga Bangsa-bangsa dan kemudian oleh Pertubuhan Bangsa-Bangsa Bersatu. Walaupun penentuan nasib sendiri adalah prinsip nasionalis, ia juga mengiktiraf persamaan asas semua bangsa, besar atau kecil, sekaligus menolak fahaman nasionalisme yang menuntut hak superioriti atau ketuanan bangsa untuk kepentingan bangsanya sendiri.

Mungkin inilah salah satu konsep nasionalisme ketuanan bangsa yang terakhir, ia bangkit dan muncul di N*zi Jerman, yang menyebarkan dakyah tentang ketinggian status dan superioriti bangsa Aryan dan perlunya mengh*puskan orang Yahudi dan memperh*mbakan orang-orang Slavik di “tempat tinggal” mereka melalui ideologi Nasionalis Sosialisme.

Fasis Itali turut mempraktikkan kaedah yang seakan sama berdasarkan sentimen nasionalis yang ekstrim. Pada masa yang sama, wilayah kolonial Asia dan Afrika, yang berusaha melepaskan diri daripada diikat oleh kuasa imperialis, turut menubuhkan gerakan nasionalis. Manakala mungkin yang paling terkenal adalah Kongres Nasional India, yang memperjuangkan kemerdekaan India selama lebih dari 60 tahun.

Selepas P*rang Dunia Kedua, ideologi nasionalisme di Asia dan Afrika tersebar dengan begitu pantas sehingga berpuluh-puluh negara yang baru tertubuh setelah merdeka sebagai bekas wilayah penjaj*han.

Walaupun saling bergantung dan komunikasi global saling menghubungkan semua negara pada tahun 1990-an, nasionalisme nampaknya telah berkembang lebih ekstrim dengan perpecahan kerajaan Kesatuan Soviet, pertumbuhan pesat fundamentalisme Muslim, kejatuhan Yugoslavia, gerakan Xenofobik, dan perjuangan gerakan pemisah tidak semestinya terhad kepada negara-negara yang baru merdeka; mereka kerap muncul di kebanyakan negara Eropah dan Kanada, serta India, Iran, Iraq, Turki, Lubnan, Indonesia, Sri Lanka, Thailand, dan banyak lagi.

Organisasi antarabangsa, seperti Pertubuhan Bangsa-Bangsa Bersatu, Kesatuan Eropah, Pertubuhan Negara-negara Amerika, dan Pertubuhan untuk Penyatuan Afrika, mewakili usaha antarabangsa bagi mengekang fahaman nasionalisme ekstrem, yang menekankan kepentingan hubungan dan kerjasama antara negara-negara.

RUJUKAN:


Sejarah Ruwaq Jawi Di Al-Azhar Mesir Sejak 1815 Masihi

Kalimah ‘Ruwaq’ adalah nama khusus yang digunakan oleh Masjid al-Azhar al-Syarif yang membawa maksud tempat tinggal para pelajar al-Azhar di dalam masjid al-Azhar mengikut negara masing-masing satu ketika dahulu.

Antara ruwaq yang ada di dalam masjid al-Azhar adalah Ruwaq Magharibah untuk para pelajar dari Maghribi, Ruwaq Atrak untuk para pelajar dari Turki, Ruwaq Zaila’i untuk para pelajar dari Afrika dan Ruwaq Jawi untuk para pelajar dari Nusantara. Namun pada hari ini ruwaq-ruwaq tersebut sudah tidak lagi menjadi tempat tinggal pelajar sekalipun sebahagian ruwaq berfungsi sebagai kelas penyampaian ilmu.

Sumber dari al-Azhar menyatakan bahawa Ruwaq Jawi (turut juga disebut: Ruwaq Jawah dan Ruwaq Jawa) terletak di antara Ruwaq Syawam dan Ruwaq Sulaimaniyyah. Ruwaq Jawi adalah satu bilik kecil yang didiami oleh para pelajar al-Azhar dari Nusantara. Para penghuninya akan menerima 11 keping roti setiap hari. Kenyataan ini menunjukkan bahawa penghuni Ruwaq Jawi dalam satu masa adalah berjumlah sekitar 11 orang. [1]

Selain itu, Ruwaq Jawi juga berperanan dalam menyimpan khazanah ilmu buat al-Azhar al-Syarif. Jumlah manuskrip yang berada di dalam Ruwaq Jawi satu ketika dahulu berjumlah sebanyak 64 jilid buku. [2]

Menurut satu kajian, Ruwaq Jawi telah wujud sebelum kedatangan Kiyai Haji Abdul Manan Dipomenggolo yang tiba di al-Azhar pada tahun 1860-an bahkan menurut beberapa sumber, Ruwaq Jawi sudah wujud di dalam Masjid al-Azhar al-Syarif pada tahun 1815 Masihi. [3]

Antara para ulamak Nusantara yang dikenalpasti pernah tinggal di dalam Ruwaq Jawi adalah:

• Kiyai Abdul Manan Dipomenggolo dari tanah Jawa (berada di Mesir sekitar tahun 1850 Masihi) yang merupakan murid kepada Syeikh Ibrahim al-Bajuri. Kiyai Abdul Manan adalah datuk kepada Kiyai Mahfuz Termas yang merupakan pengarang kitab Hasyiah al-Tarmasi Ala Minhaj al-Qawim. [4]

• Syeikh Wan Ahmad al-Fatoni (tiba di Mesir pada tahun 1872).

• Syeikh Ismail bin Abdul Muttolib dari Acheh yang pernah menjadi Syeikh Ruwaq Jawi. Beliau adalah murid kepada Syeikh Wan Ahmad al-Fatoni, Sumber dari al-Azhar menyatakan bahawa antara Syeikh Ruwaq Jawi yang terkenal adalah Syeikh Ismail Muhammad al-Jawi. Berkemungkinan beliau yang dimaksudkan adalah Syeikh Ismail bin Abdul Muttolib. [5]

• Syeikh Abdul Hamid bin Muhammad Ali Kudus (lahir 1863 dan wafat 1915) dari Kudus, Jawa Tengah yang merupakan murid kepada Syeikh Wan Ahmad al-Fatoni. Berkemungkinan besar beliau juga pernah tinggal di Ruwaq Jawi kerana beliau adalah di antara angkatan ulama Nusantara yang telah berangkat ke Mesir dari Makkah setelah Mesir didatangi oleh Syeikh Wan Ahmad al-Fatoni. [6]

Sejarah penubuhan Ruwaq Jawi ini adalah sangat lama. Para pendiri Ruwaq Jawi ini memikirkan dan mengusahakan tentang penubuhannya seumur hidup mereka berada di Ardul Kinanah. Ruwaq Jawi dihidupkan semula sepertimana dahulu pernah ada di Masjid Azhar sebagai kelas untuk pelajar Nusantara sejak zaman Sheikh Idris Marbawi belajar di Azhar.

Kesedaran menubuhkan Pusat Pengajian Ruwaq Jawi adalah disebabkan Ruwaq Jawi sebenar yang berada di dalam Masjid al-Azhar al-Syarif sudah tidak lagi berfungsi sebagai tempat tinggal pelajar Nusantara dan tidak pula dijadikan tempat penyampaian ilmu pada hari ini.

Atas kesedaran bahawa Ruwaq Jawi mampu mewujudkan suasana ilmiah dan melahirkan generasi yang cinta ilmu, lapan orang para pelajar al-Azhar al-Syarif dari Malaysia iaitu Ustaz Mohd Nazrul bin Abdul Nasir, Ustaz Hairul Nizam bin Mat Husain, Ustaz Abu Bakar bin Razak, Ustaz Khairul Abdan bin Baharuddin, Ustaz Mohammad Yaakub Yusro bin Yusuf, Ustaz Ammar bin Mustaffa, Ustaz Mohammad Faiz Zuhdi bin Azahar dan Ustaz Anas bin Mansor telah bermesyuarat kali pertama di Hayyu Sabik, Kaherah pada Jumaat 12 Rejab 1436 bersamaan 1 Mei 2015 untuk membincangkan penubuhan satu pusat pengajian yang akhirnya dinamakan Pusat Pengajian Ruwaq Jawi di bawah kelolaan Syeikh Ruwaq yang pertama Ustaz Mohd Nazrul bin Abd Nasir.

Pusat Pengajian Ruwaq Jawi seterusnya telah dirasmikan oleh Y.M T.Y.T Dato Ku Jaafar bin Ku Shaari Duta Besar Malaysia Ke Republik Arab Mesir Dan Palestin pada 5 Syawal 1436 bersamaan 21 Julai 2015 sekaligus menjadikan Pusat Pengajian Ruwaq Jawi bernaung di bawah Kedutaan Besar Malaysia Kaherah (KBMK).

Usaha ini adalah hasil dorongan sokongan dan semangat oleh para ulama Azhar sendiri. Kesemua asatizah ini merupakan murid kanan masyaikh dan diminta secara khusus oleh pengendali kelas pengajian di Masjid Azhar iaitu Sheikh Imad Dardir untuk membuka kelas tersebut.

Dan pastinya kelas ini juga mendapat restu dari Fadhilatul Mufti Diyar pada masa itu iaitu Al Allamah Sheikh Dr Ali Jumaah Rahimahullah. Ini menjadi sejarah besar di mana buat pertama kali, kelas pengajian bahasa Melayu dibuka di Masjid Azhar yang terkenal dengan keagungan ilmu Islam.

Pusat Pengajian Ruwaq Jawi menekankan majlis pembacaan kitab-kitab bersama para ulamak khususnya dari al-Azhar al-Syarif yang turut mempelajari kitab-kitab tersebut daripada para guru mereka dengan silsilah sanad yang bersambung sampai kepada pengarang kitab.

Penubuhan kelas ini menjadi kemuncak kegemilangan dan simbol kesungguhan para pelajar Nusantara, khususnya pelajar Malaysia, dalam melazimi kelas pengajian ulama Azhar di Masjid Azhar, sehingga para masyaikh memandang pentingnya ditubuhkan kelas pengajian dalam bahasa Melayu di Masjid Azhar untuk menjadi pemudahcara mereka memahami asas mabadi ilmu.

Pelan pembangunan Ruwaq Jawi bukan sekadar di Mesir, tetapi akan disebar luaskan peranannya hingga ke Malaysia. Matlamatnya adalah untuk menubuhkan Azhar Thani di Malaysia. Ini usaha penyebarkan ilmu Islam yang serius, seperti seriusnya para ulama menubuhkan dan mempertahankan institusi Azhar selama lebih 1000 tahun!

Sehingga ke saat ini, Pusat Pengajian Ruwaq Jawi telah mengadakan: 1) Pembacaan kitab al-Jawahir al-Lu’luiyyah Syarah kepada al-Arbaun al-Nawawiyyah oleh Syeikh Ruwaq Ustaz Mohd Nazrul bin Abd Nasir,

2)  Majlis pembacaan Risalah al-Azkiya Fi Bayan Akhir Waqt al-Isha karangan Syeikh Ruwaq Ustaz Mohd Nazrul bin Abd Nasir pada 15 Syaaban 1436 bersamaan 2 Jun 2015.

3) Majlis periwayatan hadith-hadith Musalsal pada 1 Syawal 1436 bersamaan 17 Julai 2015 melalui jalan sanad Syeikh Ahmad Mamduh al-Azhari,

4) Majlis pembacaan kitab al-Arba’un al-Nawawiyyah pada 5 Syawal 1436 bersamaan 21 Julai 2015 juga melalui jalan sanad Syeikh Ahmad Mamduh al-Azhari

5) Pembacaan kitab al-Taqrirat al-Saniyyah oleh Syeikh Ruwaq Ustaz Mohd Nazrul bin Abd Nasir sebanyak lima kali majlis bermula pada 9 Syawal 1436 bersamaan 25 Julai 2015

6) Dan pembacaan kitab al-Tuhfah al-Saniyyah yang dibaca di hadapan Syeikh Ali bin Soleh bin Ali al-Azhari yang merupakan murid langsung kepada Syeikh Muhammad Muhyiddin Abdul Hamid pengarang kitab al-Tuhfat al-Saniyyah sebanyak 4 kali majlis bermula pada 18 Syawal 1436 bersamaan 3 Ogos 2015.

Oleh itu, untuk menjayakan usaha besar ini, Ruwaq Jawi bebas dari sebarang ikatan secara langsung atau tidak langsung dengan mana-mana badan politik dan berkepentingan. Usaha besar ini perlu melibatkan semua orang tanpa ada batasan fahaman politik, agar ianya dipandang sebagai usaha ummah, dan menjadi salah satu titik temu semua umat Islam.

Selain itu, Ruwaq Jawi juga tidak akan berkesan menjadi pihak neutral yang boleh memberikan pandangan serta teguran secara bebas. Dikhuatiri segala pandangan yang akan diutarakan perlu diselarikan secara veto dengan pandangan pihak berkepentingan.

Jika ini berlaku, ia akan kontradik dengan fungsi ilmu, maka akan hilang fungsi Ruwaq Jawi yang sepatutnya menjadikan ilmu Islam sebagai asas mereka. Institusi yang perlu mengikut telunjuk orang lain tidak akan berjaya menjadi institusi ilmu yang berkesan. Ruwaq Jawi akan mainkan peranannya secara ikhlas dan bebas. Jika sesekali mereka bersuara menegur, percayalah ia dibuat atas dasar yang benar.

Selain itu, untuk menjadikan ianya rasmi dan berautoriti, Ruwaq Jawi juga perlu melalui proses penubuhan yang mengikut prosedur diplomasi yang sepatutnya. Antaranya adalah berdaftar dengan Kedutaan Malaysia di Mesir. Menggerakkan institusi seperti ini di negara yang sering bergolak seperti Mesir bukan mudah.

Semoga Allah memberkati sebarang usaha untuk memajukan lagi perjalanan Pusat Pengajian Ruwaq Jawi di bumi al-Azhar al-Syarif.Artikel kiriman Pusat Pengajian Ruwaq Jawi untuk The Patriots.


Ulasan Filem Terbaru Nolan – Tenet (2020)

Aku nak kongsi beberapa perkara menarik dalam TENET. Ada sentuh konsep fizik sikit. Tapi aku rasa tak adalah berat sangat.

1. Konsep masa dalam TENET

Konsep masa dalam TENET bermain dengan entropi. Dalam fizik, entropi ialah darjah ketidak aturan (disorder). Kalau kita sepak timbunan baju, ia akan bersepah. Sepak sekali lagi pun, baju tidak akan berlipat tersusun cantik semula. Kacau susu dan teh dalam cawan, ia akan bercampur. Tak logik, kalau dikacau, ia jadi semakin terpisah.

Daripada sini kita lihat, nak buat keadaan jadi tak teratur itu mudah. Tapi nak diaturkan semula, usahanya tinggi kerana entropi yang tinggi.

Alam di sekeliling kita secara semulajadi berlakunya peningkatan entropi pada setiap masa.

Konsep entropi ini yang memberikan makna tentang arah pergerakan masa — masa bergerak dalam satu arah dan ia bergerak ke depan. Bagai mana kalau darjah entropi diterbalikkan?

Masa terbalik. Kalau kacau teh susu, teh dan susu akan berpisah. Kalau sepak timbunan baju, baju akan berlipat semula.

Berbeza dengan filem-filem pengembaraan masa yang lain. TENET memberikan pengalaman bagaimana sekiranya arah masa itu terbalik iaitu dengan bergerak ke belakang.

TENET tidak sama dengan Predestination/Dark sebab Predestination/Dark bawa manusia ke satu titik masa lampau, kemudian bergerak ke depan. Watak tidak melalui aliran masa ke belakang itu sendiri. TENET pula bawa watak ke aliran masa ke belakang.

Dia macam aliran sungai dari A ke B. TENET berenangkan watak dalam keadaan aliran sungai terbalik dari B ke A. Tapi banyak filem-filem pengembaraan masa lain, alihkan terus watak ke titik A (baca: masa lampau) kemudian gerak ke B.

2. Ada apa dengan tajuk ‘TENET’?

Tajuk TENET sebenarnya beritahu aliran (flow) perjalanan cerita ini macam mana. Filem ini berdurasi sekitar dua jam lebih.

Separuh daripada durasi tersebut watak bergerak ke depan, separuh lagi bergerak ke belakang. Dalam tajuk TENET, huruf ‘N’ merupakan titik mula mereka mula bergerak ke belakang.

Kalau tengok tulisan pada poster filem, huruf E dan T mula terbalik selepas N.

Kemudian, perkataan TENET juga dibaca TENET, tidak kira kita baca dari depan ataupun belakang. Hasilnya sama saja. Dalam plot TENET pun macam itu. Mula-mula ia bergerak ke depan dengan di baca dari depan.

Kemudian, apabila watak mula bergerak ke belakang, dibaca TENET juga, tapi dengan perkataan terbalik — ini bermaksud, kita sedang tonton plot yang sama tetapi dengan kaca mata berbeza.

3. Apa signifikan warna biru dan merah?

Dalam fizik, apabila kita mencerap gelombang warna merah di angkasa, itu bermakna bintang yang hasilkan gelombang itu berada jauh daripada kita. Ini bermaksud, ia bergerak ke depan. Fenomena ini dipanggil anjakan merah (redshift).

Kalau gelombang biru, itu bermaksud bintang sedang menghampiri kita. Gelombangnya pendek. Boleh rujuk spektrum elektromagnet.

Dalam TENET, watak Kat (lakonan Elizabeth Debicki) memberikan klu garis masa mana kita berada. Ketika dia memakai kot biru, watak sedang berada di masa lalu. Kot merah adalah permulaan watak berada di masa depan untuk ke masa lalu.

Dalam babak akhir pula, kita memerhatikan pasukan biru berada dalam pasukan entropi terbalik. Ini bermaksud pasukan biru sedang menuju ke arah masa kini (masa lepas di mata pasukan biru). Pasukan merah pula terus ke depan, jauh dari masa kini.

Pada saya, premis cerita TENET ini biasa-biasa saja — kisah protagonis nak halang penjahat ego yang mahu memusnahkan dunia. Sama macam kisah aksi yang lain. Perkembangan watak pun biasa-biasa saja. Motivasi watak protaganis dan antagonis tak cukup kuat. Perkembangannya mendatar saja.

Kekuatan TENET adalah pada konsepnya. Filem ini mendapat seliaan daripada pemegang Hadiah Nobel Fizik, Kip Thorne yang juga menyelia Interatellar (2014).

Skala: 7/10


Hikmah P. Ramlee Di Studio Merdeka

Tanggal 29 Mei 1973 merupakan satu tarikh yang
sentiasa terus diingati. Pada waktu subuh yang hening. Seniman agung negara,
Tan Sri P.Ramlee telah meninggalkan dunia ini buat selamanya akibat serangan
jantung. Sebagai tribut buat beliau, penulis hendak menceritakan serba sedikit
perihal beliau selepas berpindah ke Kuala Lumpur.

Umum mengetahui pada 1964, P. Ramlee diarahkan berhijrah ke Studio Merdeka, Kuala Lumpur. Setibanya di sana, beliau mendapati keadaan di Studio Merdeka, Hulu Kelang tidaklah secanggih di Jalan Ampas. Kebanyakan barangannya adalah “secondhand” dan krunya pula kurang terlatih berbanding di Singapura.

Oleh itu, kebanyakan filem beliau di Kuala Lumpur boleh dikatakan tidaklah sehebat di Singapura dan ramai juga yang memperkatakan, di Kuala Lumpur merupakan zaman kejatuhan beliau. Tetapi, pernahkah kita bayangkan, di sebalik kejatuhan itu, terdapat seribu satu kebaikan yang kita tidak terfikir pun.

Pertama, di Kuala Lumpur, P. Ramlee berjaya menggilap ramai seniman dan seniwati. Tanpa P.Ramlee, besar kemungkinan nama-nama  seperti Arman Yadi dan Bab Mustaffa tidak akan wujud di dalam industri perfileman klasik. Selain itu artis veteran yang masih wujud pada hari ini seperti Norlia Ghani dan Ruminah Sidek juga tidak akan wujud jika P. Ramlee tidak berpindah ke Kuala Lumpur. Malah, tanpa P. Ramlee ke Kuala Lumpur, watak Pak Maon yang dilakonkan oleh seniman Mahmud June yang terkenal dengan watak antagonisnya tidak akan wujud dan kugiran Masdo yang “menunggang” watak Pak Maon  juga mungkin tidak akan muncul sama sekali.

Kedua, di Kuala Lumpur, beliau tidak dikelilingi
oleh musuh dalam selimut atau penikam belakang. Beliau juga bebas berkarya
tanpa dikacau atau dihalang tanpa pihak-pihak yang terbabit. Sewaktu di
Singapura, beliau sentiasa dikelilingi oleh mereka yang dikatakan sahabat
tetapi ada yang tikam belakang, ada yang lalang.Malah, tidak kurang juga hingga
sanggup mengancam nyawa beliau sendiri. Namun,
nama mereka usahlah disebutkan kerana kesemua mereka telah pun pulang ke
pangkuan-Nya. Di Kuala Lumpur , beliau sentiasa dikelilingi oleh insan yang
bergelar sahabat seperti Datuk Seri Dr Ahmad Nawab dan beberapa orang lagi.
Sewaktu di Kuala Lumpur, barulah kita dapat mengetahui siapa sebenarnya sahabat
dan musuh beliau.

Dan akhir sekali, jika P. Ramlee tidak berpindah ke Kuala Lumpur, maka kebarangkalian adalah beliau meninggal di Singapura. Jika beliau meninggal di sana, kita akan mengalami kerugian yang besar kerana  kita tidak boleh menziarahi kubur beliau di sana. Sedangkan kubur beliau di Jalan Ampang pada ketika ini pun jarang dilawati orang kecuali mereka yang tahu, apatah lagi di Singapura yang kuburnya itu besarnya 10 kali padang bola sepak. Setidaknya jika kita rindu terhadap beliau, boleh juga menziarahi pusaranya.

Tetapi, apa yang paling penting, jika beliau tidak berpindah ke Kuala Lumpur, kebanyakan kita pasti tidak akan mengenali beliau. Jika beliau berterusan berkarya di Singapura, beliau pastilah dianggap legenda Singapura semata-mata dan bukan legenda seantero Nusantara. Beliau jugalah saya rasa merupakan perintis kepada orang-orang di Malaya ini untuk mengenali legenda-legenda Singapura yang lain seperti Nordin Ahmad, Salleh Kamil dan lain-lain. Bahkan, produser terkenal, Datuk Yusuf Haslam turut memulakan karier beliau sebagai watak tambahan di dalam filem terakhir arahan P. Ramlee, iaitu Laxmana Do Re Mi.  Tanpa P.Ramlee, kita tak boleh bayangkan bagaimana industri filem ini dan tanpa P.Ramlee juga, pasti industri filem di negara kita tidaklah sehebat sebagaimana ketika ini.

Rujukan:


Pasargadae: Kota Terletaknya Makam Bonda Nabi Sulaiman AS?

Pasargadae merupakan antara penempatan tertua empayar Achaemenid, sebahagian dari empayar Parsi. Kota ini diasaskan oleh Cyrus The Great, maharaja pertama empayar Achaemenid. Taman-taman dan kawasan nan hijau, sejauh mata memandang memainkan peranan penting dalam sejarah dan kebudayaan Iran. Kesemua elemen tersebut disatukan dalam penstrukturan Pasargadae, kota yang menghimpunkan beberapa buah taman yang luas dan masih boleh dilihat tinggalannya sehingga hari ini (Mahmoudi Farahani et al., 2016).

Kota ini sangat strategik dan bertuah kerana terletak betul-betul di pertengahan tanah lapang yang subur dan dikelilingi bukit-bukau dan gunung-ganang pula sekitarnya. Jika merujuk kepada peta moden, Pasargadae bertempat di daratan tanah tinggi Selatan Iran. Dari pandangan udara, Pasargadae berbentuk segi empat tepat-lebar 10-12km dan panjang pula dianggarkan sepanjang 25km. Kawasan utama kota ini mempunyai Makam Cyrus,  Tall-e Takht, istana kediaman, dewan umum dan taman-taman yang indah.

Jika kita lihat rajah di atas, ada satu bahagian yang agak terasing dari kelompok kawasan utama tersebut, iaitu Tall-e Takht. Apa itu Tall-e Takht? Tall-e Takht yang bermaksud “bukit takhta”, merupakan sebuah kubu kota dan monumen tertua yang dijumpai di tapak kota tersebut. Kubu ini terletak di salah satu bukit-bukau yang ada di lembah tersebut dan ya, sering kali terlepas pandang oleh para pengunjung.

Menurut ahli geografi Rom, Strabo of Amasia, Istana Pasargadae dibina di atas tapak terbunVhnya pemimpin kerajaan Medes, iaitu Astyages dan Cyrus The Great merupakan individu yang bertangjungjawab terhadap peristiwa ini, pada 550 Sebelum Masihi. Pertempuran ini memang benar terjadi dan ada dicatatkan dalam Nabonidus Chronicle.

Namun, mengenai peristiwa pembVnuhan tersebut, kemungkinan terdapat kesalahan konteks yang timbul. Maka, untuk meyakini bahawa peristiwa pembVnuhan tersebut benar-benar berlaku, itu terpulang kepada para pembaca. Sekiranya, Cyrus tidak membina kota ini untuk meraikan kemenangan perangnya, maka, apakah kemungkinan yang ada mengenai tujuan pembinaan Pasargadae?

Dalam pembinaan kota ini, Cyrus ada juga mengambil ilham dari elemen budaya luar. Misalnya, arca dari Istana Assyria dijadikan sebagai rujukan atau model untuk pembuatan arca di kota ini. Tukang batu pula diupah dari Ionia, Yunani kerana pada ketika itu masyarakat tersebut terkenal dengan kemahiran dan kesenian pertukangan.

Kota Suci Empayar Parsi

Kota Pasargadae dijadikan sebagai bumi pertabalan maharaja dan pelbagai lagi aktiviti keagamaan. Hal ini demikian menurut  pendapat Sir K. Porter, “Pasargadae berkemungkinan merupakan sebuah kota suci berbanding fungsinya sebagai kawasan penempatan maharaja”.

Menurut Rollins pula, wujudnya upacara dan perayaan keagamaan dalam proses pertabalan maharaja di Pasargadae. Upacara ini dilaksanakan oleh para paderi Parsi. Kota ini memiliki sebuah kuil (api), di mana pertabalan ini berlangsung.

Putera yang bakal ditabal, akan memakai jubah sama seperti yang pernah di pakai oleh Cyrus The Great semasa pertabalannya dahulu. Seterusnya, maharaja baru ini akan memakan buah-buah ara yang kering, mengunyah daun-daun dari pokok turpentin dan minum minuman campuran susu dan cuka.

Pasargadae ini juga dikenali kerana mempunyai banyaknya taman-taman yang luas lagikan indah. Perkara ini disahkan oleh ahli Tapak Warisan Dunia UNESCO Iran yang mendapati, terdapat 9 buah taman yang berjaya dikenalpasti di Pasargadae. Antaranya ialah Taman Eram yang juga digelar sebagai ‘Garden of Eden’.  Taman-taman tersebut dikatakan kepunyaan golongan elit masyarakat Parsi.

Dalam bahasa Parsi, taman-taman ini disebut sebagai pardis, juga bermaksud syurga. Selain itu, terdapat juga nama lainyang semaksud dengannya, iaitu Bagh. Sebagai contoh, nama Baghdad. Nama ini merupakan gabungan dua suku kata yang bermaksud “Taman Keadilan”-Bagh ialah taman manakala Dad ialah keadilan.

Seiring dengan zaman, susun atur , estetik dan kegunaan taman ini, turut berubah-ubah. Pasargadae kekal menjadi milik empayar Achaemenid hingga ke penghujung hayat empayar ini.  Apabila Alexander The Great menakluk sebahagian kawasan empayar Parsi pada 334 S.M, beliau telah membawa pelbagai spesies pokok dan tumbuh-tumbuhan baru ke kawasan taklukannya (Bowe, 2004). Semasa pemerintahan Empayar Sasanid pula, sekitar abad ke-3 hingga 7, agama Majusi sangatlah dominan. Oleh sebab itu, pokok buah-buahan dan pengaliran air memainkan peranan penting dalam hidupan beragama tersebut.

Setelah ditakluk oleh Arab pula, konsep binaan taman dalam tamadun Parsi seperti Chahar Bagh iaitu empat taman, masih dikekalkan dan digunakan bersama dengan konsep syurga seperti yang digambarkan dalam al-Quran sebagai panduan melandskap bumi Parsi pada ketika itu. Mengenai konsep Chahar Bagh, ianya terbahagi kepada empat taman, merujuk kepada empat elemen penting iaitu bumi, langit, air dan Tuhan, yang saling melengkapi dan diperhalusi dalam seni bina tamadun Parsi.

Seterusnya, giliran Mongol pula yang menawan Pasargadae pada abad ke-13. Mereka juga telah membawa segala jenis perhiasan dan spesies tumbuhan bunga mereka ke kota tersebut untuk menghiasi taman-taman yang sedia ada. Akhir sekali, semasa abad ke-17 dan 18 iaitu semasa dinasti Safavid berkuasa, sebuah istana telah didirikan sebagai bahagian tambahan pada taman-taman yang ada dan menjadi antara elemen penting yang melengkapkan keserian taman-taman Parsi tersebut.

Walaupun pemimpin bersilih ganti, dari berlainan latar belakang kepimpinan dan kebudayaan, mereka seakan-akan terikat dengan ‘sumpahan’ atau ideologi yang sama iaitu memelihara dan menambahbaik taman-taman tersebut dengan sepenuh jiwa dan kepakaran mereka. Persoalannya, apakah faktor yang menyatukan visi mereka terhadap kota Pasargadae?

Pengaruh Seni Bina

Sentuhan kesenian yang dipaparkan oleh taman-taman Parsi ini telah dijadikan sebagai penanda aras bagi sesetengah taman antarabangsa. Pengaruh dari kesenian taman-taman tamadun Parsi ini boleh dilihat kesannya pada Alhambra di Sepanyol dan Taj Mahal di India. Selain itu, pengaruh keseniaan ini juga telah dikesan pada Longwood Gardens di Kennett Square, Pennsylvania. Antara aspek yang dikenal pasti ialah konsep Chahar Bagh dan saliran air yang membentuk rekaan-rekaan taman di Longwood Gardens.

Makam Siapa?

Merupakan suatu kebiasaan bagi masyarakat Iran Purba atau Parsi, tidak membina makam untuk mayat-mayat mereka. Namun begitu, makam mula dibina selepas adanya pengaruh kebudayaan dari Chaldea, Assyria dan Mesir. Masyarakat tersebut sangat aktif dan membudayakan pembinaan makam untuk raja-raja mereka. Perkara ini boleh dibuktikan dengan kewujudan makam Cyrus The Great, yang dibina di Pasargadae pada abad ke-6 Sebelum Masihi.

Menurut Stronach (2000), makam tersebut dibina dari batu-batu kapur yang di ambil dari Kuari Sivand, 30km dari Pasargadae. Makam ini berketinggian 11m dan anggaran ukuran tapaknya pula ialah 13.35m x 12.30m. Makam tersebut siap dibina oleh anaknya, Cambyses II. Segala barang peninggalan Cyrus telah dipindahkan dari Ectabana ke Pasargadae, itupun 10 tahun selepas Cyrus meninggal dunia (Sami, 1959).

Sejarawan Parsi lewat abad ke-13, Hafiz-e Abru mendakwa, makam tersebut milik bonda Nabi Sulaiman AS. Sejauh manakah kebenaran ini? Dakwaan beliau ini diperkukuh dengan elemen dan reka bentuk yang melengkapi makam tersebut:

1) Batu-batu kapur di ambil dari kuari yang jaraknya 30km dari makam tersebut.

2) Batu-batu ini tersusun cantik dan rapi.

Maka, Abru berpendapat, mustahil bagi manusia untuk melakukannya dan mendakwa bahawa jin-jin suruhan Nabi Sulaiman AS yang membina makam tersebut. Pendapat ini ada rasionalnya, kerana sebelum Mongol menyerang kota tersebut pada abad ke-13, orang Arab/Islam terlebih dahulu menawan kota terletaknya makam ini. Pengaruh ajaran Islam, ada mempengaruhi pendapat beliau. Lagipun masa zaman orang Arab/Islam memerintah, terdapat seorang wanita yang menjaga kawasan makam tersebut. Menurut kepercayaan masyarakat ketika itu, hanya golongan hawa sahaja yang boleh melawat makam tersebut.

Jika kita lihat pada gambar tersebut, seakan-akan ada binaan rumah kecil di atas makam tersebut. Menurut Sir K. Porter, dulunya, ruangan yang terbuka itu, terdapat sebuah pintu kayu. Padanya terdapat inskripsi dalam tulisan Arab yang tertulis “Mash-had-i-Suleman”, bermaksud makamnya Sulaiman.

Namun begitu, masyarakat di sana menggelarkan makam ini dengan nama “Mash-had-i-Mader-i-Suleman”, makamnya bonda Sulaiman, setelah seorang khalifah bernama Ali, menanam mayat bondanya di kawasan makam tersebut. Sampai laa ni terpahat nama panggilan tersebut.

Berdasarkan dakwaan inilah, elemen-elemen Islam mula diserap masuk terhadap persekitaran makam tersebut. Sebuah masjid telah dibina disekitarnya dan asas binaan masjid ini telah diambil dari tinggalan istana purba dan mihrab telah diukir pada makam tersebut. Namun, semasa intervensi restorasi dijalankan pada 1970-an, segala tinggalan masjid ini telah dipindahkan dan serpihan-serpihan purba yang ada telah ditempatkan semula ke kawasan yang berdekatan dengan lokasi asalnya. (Stronach, 2000).

Walau bagaimanapun, dakwaan ini boleh disanggah. Menurut Sir K.Porter, terdapat 2 plat inskripsi cuneiform , yang berupaya mematahkan dakwaan tersebut. Tambahan, plat-plat tersebut, sezaman dengan Alexander The Great. Inskripsi ini disalin oleh Strabo dan Plutarch, yang kedua-duanya menyampaikan mesej yang sama:

“Wahai (sekalian) manusia! Aku (ialah) Cyrus, anakanda Cambyses, pengasas Empayar Parsi dan Maharaja (Pemilik) Asia; maka, cemburuilah aku (dan) bukannya makam ini”

Daripada penyataan ini, dapat disimpulkan bahawa kota ini, Pasargadae  dibina oleh Cyrus dan bukannya Nabi Sulaiman AS. Sekaligus, menolak dakwaan yang dikemuka pada abad ke-13 tersebut dan makam ini (sememangnya) milik Cyrus The Great.

Kronologi mudah, Cyrus asaskan Pasargadae dan empayar Achaemenid terus memerintah kawasan ini sehingga ditakluk oleh Alexander The Great. Jadinya, sepanjang tempoh tersebut, tidak berlakunya sebarang interaksi antara dua tamadun ini dengan Nabi Sulaiman AS.

Wallahu a’lam.

RUJUKAN:

Fallahi, E., Fallahi, P., Mahdavi, S. (2020). Ancient Urban Gardens of Persia: Concept, History, and Influence on Other World Gardens. HortTechnology, 30(1), 6-12.

Kiash, K. (1889). Ancient Persian Sculptures: Or The Monuments, Buildings, Bas-Reliefs, Rock Inscriptions. Bombay.

Livius. (2020, November 29). Pasargadae. Retrieved  from https://www.ancient.eu/Pasargadae/

Maryam Rafiee Fanood & Fatemeh Mehdizadeh Saradj (2013) Learning from the Past and Planning for the Future: Conditions and Proposals for Stone Conservation of the Mausoleum of Cyrus the Great in the World Heritage Site of Pasargadae, International Journal of Architectural Heritage, 7:4, 434-460.


Nak Kaya Punya Pasal, Asyik Menurun Panggil Jin Nombor Ekor

Adatlah semua orang berangan jadi kaya macam Elon Musk atau Tony Stark. Nak capainya bagaimanapun bukan sesuatu yang mudah. Kena kerja keras dan bijak manfaatkan peluang yang terhidang. Tapi bagi sesetengah orang terutama tahi judi, nak kaya mudah saja: NGANGKUNG atau menurun panggil makhluk halus!

Sebut ngangkung ini, ramai pasti ingat filem dengan tajuk sama terbitan Metrowealth Movie Production satu ketika dahulu. Walaupun bergenrekan komedi seram, kisah tahi judi menurun di kubur untuk dapatkan nombor ekor ajaib bukan cerita baru. Kononnya makhluk halus yang dipanggil akan memberi senarai nombor bertuah kepada yang meminta. Bila angka yang dimenangi sama dengan nombor yang diberi, siapa tak menyengih bila tengok akaun bank.

Kes menurun untuk nombor ekor ni nampak menarik kan? Jadi kami nak cadangkan korang beli SATE UNTUK JEMBALANG. Kisah ngangkung ini sebenarnya sekelumit daripada cerita sisi mistik orang Melayu yang jarang diketahui. Ternyata ramai di luar sana rela menggadaikan agama demi wang ringgit. Dapatkannya sekarang, harga cun lagi kalau beli secara kombo.

Sate Untuk Jembalang: http://bit.ly/SateJembalangStore
Pencari Cincin Sakti: http://bit.ly/CincinSaktiStore
Kombo: http://bit.ly/komboPCSSUJ

Secara ringkas, nak menang nombor ekor ni mudah. Hanya perlu teka satu set nombor, taruhkan duit dan beli tiket nombor. Selepas itu, 23 set nombor akan diumumkan dan kalau nombor yang dipertaruhkan tu ada dalam senarai, dapatlah hadiah duit berdasarkan jumlah wang yang dipertaruhkan.

Nak bertaruh nombor ekor guna angka rendah, boleh. Tapi kena pastikan nombor yang dipilih sama dengan nombor ekor yang berada dalam senarai tiga nombor teratas. Namun begitu, ada kelebihan bagi yang pilih angka rendah. Siapa yang letak jumlah pertaruhan rendah biasanya akan dapat hadiah lumayan dari RM1,000 hingga RM3,500.

Hanya dengan RM1, boleh dapat hadiah kemenangan RM3,500. Agaknya kalau letak angka pertaruhan yang lebih tinggi, hadiah kemenangan mesti lagi tinggi, kan? Itu sebab bagi tahi judi, mereka sanggup lakukan apa saja asal dapat nombor bertuah. Ini termasuk buat kerja ngangkung satu malam walaupun tahu itu kerja khurafat!

Kerja menurun nombor ekor punyalah terkenal sampai jadi tajuk kertas kajian terbitan Universiti Kebangsaan Malaysia (UKM)! Sebelum pergi membeli nombor, tahi-tahi judi akan mencari bomoh ekor dan menanyakan tentang nombor mana yang patut dibeli.

Kebiasaannya, bomoh-bomoh ekor akan menjalankan pelbagai ritual tertentu dengan tujuan menyeru makhluk halus untuk mendapatkan nombor ekor yang diminta. Salah satu ritual yang diketahui ialah menggunakan keris yang dilumurkan dengan darah binatang, mangsa bunuh atau mangsa kemalangan. Selepas dilumur dengan darah, ia akan diasap dengan kemenyan dengan tujuan memanggil semangat duit.

Tok bomoh kemudiannya akan memilih duit kertas yang mempunyai nombor siri ganjil. Duit tersebut kemudiannya akan dilalukan pada garisan bahagian tengah keris. Kononnya, dengan berbuat demikian, semangat duit dapat dipanggil dan duit yang dilalukan berguna sebagai duit beli nombor ekor.

Ada bomoh lain yang menggunakan cara meletakkan nombor 0-9 depan keris. Keris yang digunakan akan digantung dengan besi pemberat atau dililit dengan benang sebelum diasap kemenyan. Keris yang digantung ini kemudiannya akan berpusing dan membantu bomoh memilih nombor mana yang paling berkemungkinan menang nombor ekor.

Dan ini satu fakta paling kelakar, ingat bomoh saja ke ada jin nombor ekor? Eh, syarikat nombor ekor pun ada jin penjaga tau! Kononnya, syarikat perjudian nombor ekor turut mempunyai jin tertentu yang berperanan sebagai penjaga rahsia senarai nombor pemenang yang akan diumumkan. Kalau nak sangat nombor bertuah, maka tok bomoh dan jin-jinnya kena lawan ‘penjaga’ nombor habis-habisan!

Kebiasaannya, kerja mencuri nombor ini berlaku selepas 12.00 tengah malam, waktu manusia sedang tidur. Jadi, tok bomoh dan jin-jinnya kena lepasi dulu ‘penjaga’ nombor. Dah dapat kalahkan, barulah nombor yang diminta akan muncul pada besi keris. Ia muncul setakat tiga kali lepas tu hilang. Semasa nombor ekor yang diminta muncul,  bomoh kena beri perhatian untuk pastikan nombor tak hilang. Dah dapat, kena bayar pengeras. Ingat kerja dapatkan

Selain jumpa bomoh, ada kaki judi sanggup pergi menurun di busut, batu besar atau kubur-kubur tertentu termasuk kubur wali dan orang yang dibunuh. Kebiasaannya, kerja ngangkung ini dibuat pada tengah malam Selasa dengan siapa yang mengikut kena diam. Yang boleh cakap masa tu hanya orang yang mengetuai upacara sahaja.

Semasa proses ini juga, kalau nampak benda pelik-pelik, jangan tegur dan jangan lari. Dah kata nak nombor, kena duduk dalam buatan, duduk diam dan jangan pejamkan mata. Tapi paling penting, mesti menurun di kubur orang yang baru mati. Kalau buat di kubur yang sama, kerja menurun takkan berhasil.

Kerja ngangkung perlukan orang berhati kering. Kalau berangan nak nombor tapi tak tahan kena ganggu, lupakanlah. Apa saja dugaan yang dialami tiga tahi judi dalam filem Ngangkung, itulah realiti yang dihadapi mereka. Silap haribulan, ada yang lari tak cukup tanah lagi-lagi kalau nampak hantu!

Cukuplah dengan semua kerja gila ni! Pertamanya, ini kerja syirik iaitu menyekutukan Tuhan dengan benda yang lain. Dahlah dosa besar di sisi agama, Tuhan haramkan lagi pelakunya masuk syurga berdasarkan firman-Nya dalam ayat 72, Surah al-Maidah, “Bahawasanya sesiapa yang mempersekutukan Allah dengan sesuatu yang lain, maka sesungguhnya Allah haramkan kepadanya syurga, dan tempat kembalinya ialah neraka; dan tiadalah seorang penolong pun bagi orang-orang yang berlaku zalim.”

Keduanya, judi terutama nombor ekor dah terang-terangan haram di sisi agama. Tuhan tegaskan melalui firman-Nya dalam ayat 90, Surah al-Maidah, “Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.”

Ketiganya, judi tak bawa apa-apa untung kecuali malang buat pelakunya. Betul, kaya memang kaya tak dinafikan. Tapi apa guna kaya kalau benda tu tak berkat dan datang dari sumber haram. Lepas itu, jadi punca keluarga berantakan lagi-lagi kalau kerap berhutang. Apa guna kaya kalau hidup sengsara kejar hantu nombor ekor. Itu bukan nikmat, itu celaka jahanam!

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Musa, A. dan Yunos, Y. (2013). BOMOH NOMBOR EKOR: SATU KAJIAN KES DI DAERAH PASIR
MAS KELANTAN. Jurnal Melayu Jilid 11.

Mastika. (2021, 19 April). Kali terakhir si KAKI JUDI menurun nombor ekor. Ini cerita yang mereka rahsiakan…. UtusanTV.

Soscili. (2021, 17 November). Jin bomoh berlawan dengan jin syarikat nombor ekor? Ini kajiannya.


Implan Otak Berikan Kemampuan Orang Buta Melihat Tanpa Menggunakan Mata

Sepasukan saintis dari Baylor College of Medicine telah membangunkan implant otak yang membolehkan orang buat dan rabun dapat “melihat” bentuk huruf. Peranti tersebut berfungsi dengan menghantar maklumat visual daripada kamera terus masuk ke otak.

Manusia dapat melihat kerana cahaya seperti matahari ataupun lampu dipantulkan daripada objek. Kemudian, pantulan cahaya daripada objek itu masuk ke dalam mata dan dibawa ke otak. Otak memproses maklumat visual tersebut dan dapatlah kita melihatnya.
Menariknya tentang peranti ini ialah, kamera digantikan dengan mata. Kemudian, di bawa ke otak untuk membolehkan manusia yang mempunyai masalah mata untuk melihat. Walau bagaimanapun, peranti ini masih di peringkat awal. Orang yang buta hanya dapat melihat bentuk huruf.

Apabila diuji, subjek yang buta dapat mengenal pasti huruf-huruf dengan tepat. Peranti dapat memberikan impak yang besar dalam kehidupan orang buta dan penglihatannya rosak.

Otak merupakan organ yang rumit. Primary visual cortex yang mana elektrod diimplankan mengandungi separuh bilion neuron. Dalam kajian dibuat, saintis hanya stimulasi sebahagian kecil neuron sahaja. Itulah sebab orang buta masih belum dapat melihat seperti orang celik.

Walau bagaimanapun, peranti ini merupakan perkembangan yang baik bagi orang buta untuk melihat semula.

RUJUKAN:
1.New Brain Implant Lets Blind People ‘See’ Letters Without Using Their Eyes. https://www.sciencealert.com/a-new-brain-implant-lets-blind-people-see-letters


3 Kota Purba Setanding London, Paris Dan New York

London, Paris dan New York merupakan bandar bertaraf dunia: hub pelancongan, teknologi dna perdagangan di zaman moden. Nama dan imej ketiga-tiga buah bandar ini bergema di seantero dunia. Malah, kita turut digamit untuk mengimbau sejarahnya yang menonjol, petempatannya yang masyhur dan rupa-rupa buminya yang ikonik.

Bandar-bandar sebegini yang sudah tentunya memiliki hubungan yang lebih meluas dengan dunia luar, menjadi medan percambahan idea, kependudukan manusia dan perkembangan budaya.Jika tirai sejarah disingkap, agar sukar untuk kita bayangkan betapa kota-kota di zaman purba turut memiliki kemegahan dan kemajuan yang setanding kota-kota kosmopolitan pada hari ini.

Untuk mendapatkan gambaran keadaan kota urban pada masa purba, lazimnya kita dibawa mengembara ke Rome, Athens dan Istanbul (dahulunya Konstantinopel dan juga Byzantium) yang sejarah bandar-bandar ini menjangkau usia 2000 tahun. Namun, dengan adanya pembangunan-pembangunan moden dan bertambahan penduduk secara berterusan, bandar-bandar ini tidak lagi memiliki kesan tinggalan sejarah yang banyak. Bahkan, sukar untuk kita menghayati dan membawa diri ke masa lalu ketika mengunjungi bandar-bandar berkenaan, dengan wujudnya hotel-hotel yang tersergam mewah, kedai-kedai yang beroperasi rancak, serta pelancong-pelancong yang bersesakan.Berbanding mengambil tiga buah bandar itu sebagai gambaran bagi bayangan kota metropolitan zaman purba, adalah lebih sesuai untuk melihat pada tiga buah kota lain yang lebih misteri – iaitu Nineveh, Antioch dan Lepcis Magna; tiga buah kota yang berupaya membawa kita menyelami kehidupan urban di zaman purba.

NINEVEHNineveh terletak di tebing Sungai Tigris di utara Iraq, tidak berapa jauh dari Mosul moden. Runtuhan yang masih tersisa pada hari ini menghadapi ancaman akibat konflik bersenjata yang dicetuskan oleh militan IS di rantau berkenaan. Pada kurun ke-7SM, Nineveh diisytiharkan oleh Raja Sennacherib sebagai ibu kota bagi Empayar Neo-Assyria sejurus selepas kemangkatan ayahandanya, Sargon III. Hal ini menjadi titik mula bagi Nineveh sebagai pusat politik dan kebudayaan empayar berkenaan, yang mana pada masa kemuncaknya ia terbentang luas di hampir seluruh Timur Tengah.

Namun, kota sebesar ini tidak mampu bertahan lama tanpa sumber yang berterusan. Raja Sennacherib memahami situasi ini. Salah satu prasasti Sennacherib memaklumkan kepada kita bahawa beliau membawa bekalan air ke Nineveh dengan membelah gunung-ganang dan lembah lalu menghasilkan terusan. Hal ini sekaligus membawa kepada penyelesaian awal ke atas salah satu kekurangan sumber bekalan di negara kota itu.Sebuah ibu kota diraja sudah tentu perlu memiliki keunikan dan kemegahan tersendiri. Sennacherib melaksanakan sejumlah projek besar – mengindahkan Nineveh dengan sejumlah taman dan kebun, serta menghasilkan padang rumput persis di selatan Babylon. Bahkan, sejarahwan turut menyenaraikan Nineveh sebagai salah satu kemungkinan lokasi yang menempatkan Taman Tergantung Babylon, iaitu salah sebuah dari tujuh buah keajaiban dunia purba.Rakyat Neo-Assyria merupakan artisan yang mahir. Mereka menggunakan bakat tersebut sebagai kuasa pengaruh bagi mempamerkan kemegahan empayar mereka. Istana-istana di Nineveh dilengkapi dengan patung-patung yang disertakan dengan dekorasi gambaran kegemilangan dan pencapaian para raja yang memerintah. Sebahagian dari hasil seni paling cantik pada masa ini datang dari raja sesudah Sennacherib, iaitu Ashurbanipal (668-627SM) yang menaja penghasilan relif-relif pemburuan singa yang dapat kita lihat pada hari ini di Muzium British.

Ashurbanipal juga didendangkan sebagai seorang raja yang cintakan ilmu dan memiliki sebuah perpustakaan diraja yang menyimpan lebih dari 30 000 buah tablet yang dikumpul dari seluruh empayar Neo-Assyria. Perpustakaan tersebut mengandungi teks-teks yang meliputi ramalan, epik, mitos, matematik dan bermacam bidang ilmu lain yang dimahiri oleh rakyat Neo-Assyria.

ANTIOCH-DI-ORONTESBerpindah ke zaman yang lebih terkemudian dan lokasi yang sedikit ke barat, Antioch (Antakya moden) adalah sebuah kota yang terletak di tenggara Turki, tepatnya di Sungai Orontes. Kota ini ditubuhkan pada tahun 300SM oleh raja pertama Dinasti Seleucid, iaitu Seleucus I Nicator (312-280SM) yang merupakan bekas panglima Alexander Agung.

Selecus memahami kepentingan membina hubungan baik dengan kuasa-kuasa jiran di samping menarik kedatangan bakat-bakat hebat ke kota pentadbirannya. Untuk mencapai tujuan ini, beliau membawa masuk sejumlah orang Yunani ke Antioch sekaligus memperkuatkan hubungannya dengan dunia Yunani. Pengaruh Yunani terus tersebar secara meluas pada era pemerintahan Rom. Malah pada zaman ini, terdapat sejumlah hasil seni berupa mozek indah yang menjadi simbol kepada jalinan hubungan ini, di mana sering dilihat pada hasil-hasil seni ini gambaran berkaitan Yunani antaranya seperti gambaran Dewa Dionysus.Pada era pemerintahan Rom, Antioch menjadi instrument utama dalam kebangkitan agama Kristian. Sememangnya, keadaan ini sesuai dengan statusnya sebagai kota yang terletak di antara Timur dan Barat di mana hal ini membuatkannya terkenal dengan kepelbagaian agama dan etnik dalam kalangan penduduknya – para pemuja dewa-dewa seperti Isis, Harpocrates dan Attis; pemuja kultus tempatan Syria; pemuja kultus pagan Rom dan para penganut Judaism dan Kristian – kesemuanya menetap di kota Antioch.

Kota ini juga menempatkan beberapa buah infrastruktur yang maju lagi mengagumkan. Sepertimana London mempunyai Penampan Sungai Thames, Antioch juga mengambil pendekatan serupa sebagai langkah pencegahan banjir. Sebuah empangan besar yang dikenali sebagai ‘Gerbang Besi’ dibina oleh Maharaja Justinian (527-565M) untuk melindungi kota tersebut dari banjir bah yang melanda mengikut musim.Sebelum itu sekitar 69-96M pula, sebuah empangan dan terowong di bina di pelabuhan Antioch, bernama Seleucia Pieria bagi tujuan mengubah aliran air agar menjauh dari kota berkenaan.LEPCIS MAGNALepcis Magna merupakan sebuah kota empayar Rom bersaiz besar yang terletak di pesisiran utara Libya, tepatnya di mulut Wadi Lebda. Aktiviti perdagangan merupakan nadi ekonomi bagi kawasan ini. Pelabuhannya yang begitu berkualiti berjaya menggamit para pedagang dari kota-kota di Afrika Utara yang lain untuk mengunjungi Lepcis Magna, sebagaimana yang dapat kita lihat pada inskripsi di amfiteater Lepcis Magna.

Kota ini juga masyhur kerana menjadi tempat lahir bagi maharaja Septimius Severus (145-211M) – maharaja Rom pertama yang berasal dari Afrka. Seni bina di kota ini menunjukkan gabungan antara tradisi Rom dan Afrika. Septimius Severus turut memperkayakan kota halamannya itu dengan pelbagai binaan indah. Salah satu monumen paling mengagumkan pada zaman ini adalah Gerbang Melengkung Septimius Severus, yang didekorasi dengan ukiran-ukiran yang menggambarkan keluarga diraja dan perarakan.

Ketiga-tiga kota yang disebutkan di dalam artikel ini merupakan kota maju yang memiliki jumlah penduduk yang tinggi, di mana masyarakat dari seluruh dunia datang berkumpul di kota berkenaan untuk bertukar-tukar idea, menghimpunkan harta dan mencari kemasyhuran – sama seperti kita pada hari ini. Para penduduk kota-kota ini berupaya membangunkan teknologi yang cukup mengagumkan, dan mereka turut boleh bermegah dengan hasil-hasil seni yang setanding dengan koleksi kesenian di Muzium British, Louvre dan Metropolitan.Kini, kalaupun kota-kota metropolis purba ini masih boleh diakses, ianya hanya dapat dilihat sebagai sebauh runtuhan arkeologi yang rapuh. Pun begitu, runtuhan inilah memento sejarah yang ditinggalkan kepada kita agar dapat mengimbau keadaan kota tersebut di zaman purba serta ratusan ribu malah jutaan manusia yang membantu membentuk dunia yang kita diami pada hari ini.Lebih daripada itu, runtuhan-runtuhan ini tidak hanya memberi gambaran tentang masa lalu, tetapi juga gambaran masa hadapan – masa di mana bandar-bandar hebat kita sendiri akan runtuh menjadi serpihan debu, lalu menjadi bahan penyelidikan dan pengimaginasian generasi mendatang.

DIOLAH DAN DITERJEMAH DARI:Zena Kamash. (29 September 2015). Three ancient cities to rival London, Paris and New York. Ancient Origins.https://www.ancient-origins.net/ancient-places/three-ancient-cities-rival-london-paris-and-new-york-004023


Kisah Lelaki Yang Membeli Stonehenge

Tanpa dapat dinafikan, Stonehenge merupakan monumen prasejarah yang paling masyhur di England dan bahkan mungkin di dunia. Pada hari ini, monumen purba ini berada di bawah jagaan English Heritage, sebuah badan kebajikan berdaftar yang menguruskan lebih 400 buah bangunan, monumen dan tapak bersejarah England.

Dahulu, keadaannya tidaklah sebegitu kerana sebelum ini Stonehenge berada dalam pemilikan peribadi. Keadaan tersebut berubah apabila Sir Cecil Herbert Edward Chubb membeli Stonehenge dan kemudian menyerahkannya kepada pemilikan awam. Berikutan tindakan tersebut, Chubb dikurniakan gelaran 1st Baronet of Stonehenge.

Cecil Chubb dilahirkan pada tahun 1876 di kampung Shrewton, tidak jauh dari Stonehenge. Ayah beliau merupakan seorang penghasil pelana dan abah-abah di kampung itu. Bermula daripada latar belakang keluarga yang sederhana, Chubb membawa diri mendaki tangga sosial dan kemudian menjadi seorang peguam.

Pada waktu yang sama itu jua, Stonehenge dimiliki oleh keluarga Antrobus sejak awal 1800an lagi. Pada bulan-bulan pertama Perang Dunia Pertama, waris kepada wangsa Antrobus terbunuh di Belgium. Memasuki tahun 1915 pula, Sir Edmund Antrobus yang merupakan Baron Ke-4 merangkap seorang kolonel dalam pasukan Coldstream Guard turut meninggal dunia. Memandangkan beliau tidak mempunyai zuriat lelaki, statu baron diserahkan kepada adiknya. Baron baru ini seterusnya memasukkan hampir kesemua estet Amesbury Abbey di Wiltshire milik keluarga ke dalam pasaran untuk dijual, sama ada secara sepenuhnya mahupun mengikut lot. Salah satu lot yang cuba dijual ialah Stonehenge yang turut merangkumi sebidang tanah yang berkeluasan 30 ekar.

Pada tanggal 21 September 1915, acara lelongan diadakan di New Theatre, Salisbury. Dalam katalog lelongan, Stonehenge dilabel sebagai ‘Lot 15’ dan diperincikan sebagai sebuah ‘tempat keramat yang didedikasikan kepada pencerapan matahari’.

Bidaan terhadap Lot 15 bermula pada harga £5000 dan meningkat pantas kepada £6000 lalu bidaan dihentikan. Namun kemudian, Lot 15 pada akhirnya dijual pada harga £6600 ($10 000, pada hari ini jumlah tersebut dianggarkan bernilai £680 000 atau $962 000). Individu yang membeli lot berkenaan tidak lain dan tidak bukan adalah Cecil Chubb, yang pada waktu itu sudah pun mengumpulkan harta kekayaan melalui kariernya.

Menurut legenda masyhur, Cecil Chubb dihantar oleh isterinya, Mary Chubb ke rumah bidaan itu untuk membeli satu set langsir. Menurut beberapa catatan lain, barang yang mahu dibeli oleh Cecil Chubb sebenarnya adalah kerusi. Walau apapun jua keadaannya, Cecil membeli Stonehenge sebagai hadiah ulang tahun kelahiran isterinya.

Cuma malangnya, Mary tidak begitu menggemari hadiah suaminya itu. Selain didorong oleh rasa cinta terhadap isterinya, Cecil juga dikatakan membeli Stonehenge atas dasar semangat kenegaraan. Kononnya, beliau membeli monumen bersejarah itu untuk mengelakkannya dari jatuh ke tangan si kaya Amerika yang dicanang-canang sudah lama berhasrat mahu memiliki barangan antik di seantero.

Memasuki tanggal 26 Oktober 1918, iaitu sekitar dua minggu sebelum tamatnya Perang Dunia Pertama, Cecil menghadiahkan monumen purba itu kepada pemilikan umum. Walau bagaimanapun, terdapat dua syarat yang mengiringi sumbangan berkenaan.

Syarat pertama adalah warga setempat perlu diberi keizinan untuk memasuki tapak tersebut secara percuma. Syarat kedua pula, yuran kemasukan yang dikenakan hendaklah tidak melebihi satu syiling bagi setiap kunjungan. Pada hari ini, warga setempat masih boleh memasuki tapak itu secara percuma, walaupun harga tiket untuk orang dewasa hakikatnya mencecah £17.50 ($25).

Kedermawanan Cecil ini meraihkannya gelaran 1st Baronet of Stonehenge setahun kemudian. Satu . pingat penghargaan berbentuk trilithon ditempa khas buat Cecil. Begitu juga dengan motto ‘Saxis Condita’ (bermaksud ‘ditubuhkan di atas batu’). Kedua-duanya itu merujuk kepada Stonehenge.

Selepas Cecil meninggal dunia pada tahun 1934, gelaran beliau diwarisi oleh anaknya, Sir John Cecil. Namun, Baronet ke-2 itu meninggal dunia pada tahun 1957 tanpa meninggalkan pewaris sekaligus menamatkan jalur gelaran baron tersebut.

TERJEMAHAN:

Wu Mingren. (23 Mac 2018). Cecil Chubb: The Man Who Bought Stonehenge. Ancient Origins. https://www.ancient-origins.net/ancient-places-europe/cecil-chubb-man-bought-stonehenge-009790


Asal Usul Komunisme

Komunisme adalah sebuah idea falsafah, sosial, politik, dan ekonomi serta sebuah gerakan di mana visinya adalah membentuk sebuah masyarakat komunis: pembahagian sumber atau produksi sama rata kepada seluruh umat manusia tanpa sebarang status sosial dan kewangan, atau sempadan kewarganegaraan.

Komunisme berkembang sebagai sebuah idea yang dibawa oleh Karl Marx, dinamakan sebagai Marxism dan idea anarkisme iaitu anarcho-communism (artikel akan datang bincang tentang mazhab-mazhab komunisme).

Idealogi ini membincangkan bahawa masyarakat kini mempunyai status sosial yang berbeza kerana sebuah sistem ekonomi bernama kapitalisme yang menyebabkan berpecahnya kepada dua buah kelas sosial: borjuis/kapitalis (masyarakat berstatus kaya dan mengambil keuntungan dari usaha rakyat) dan proletariat/pekerja (para marhaen yang bekerja keras demi sesuap nasi).

Konflik antara kedua-dua masyarakat kelas utama adalah penyebab ‘penyakit’ masyarakat kini dan konflik ini perlu dihapuskan melalui revolusi sosial. Dengan wujudnya revolusi sosial, para pekerja diberi kuasa dan melaksanakan sistem pembahagian sumber sama rata. Proses ini akan memberikan sebuah transformasi masyarakat menuju pembentukan masyarakat komunis. Inilah idealogi komunisme yang asal. Tidak termasuk lagi idealogi komunisme versi Marx.

LAHIRNYA KOMUNISME

Baik, kita teruskan kepada sejarah kewujudan Komunisme. Kata ‘Komunisme/Communism’ pertama kali digunakan oleh ahli falsafah dan penulis Perancis, Victor d’Hupay. Buku beliau bertajuk Projet de communauté philosophe yang diterbitkan pada tahun 1777 menerangkan tentang konsep ideologi komunisme yang diterapkan dalam kehidupan beliau yang tinggal di Fuveau. Beliau pernah menasihat:

“Kongsikan seluruh produk ekonomi dan kebendaan antara para penghuni dalam masyarakat, maka semua orang mendapat manfaat sejagat.”

Menurut pengkaji sejarah Rusia berbangsa Poland, Richard Pipes, idea pembentukan masyarakat tanpa kelas pernah dilakukan pada zaman tamadun Yunani Kuno. Pada abad ke-5 Masihi, di Persia terdapat gerakan Mazdak yang terdiri dari para penganut ajaran Zoroaster yang bersifat ‘komunis’ kerana menentang hak keistimewaan kaum bangsawan dan paderi melalui kritikan terhadap institusi yang mengurus harta keperibadian dan berusaha mewujudkan masyarakat tanpa kelas. Zaman berzaman, terdapat kebangkitan masyarakat komunis yang dipelopori oleh penganut agama terutamanya Kristian, seperti komuniti gereja pada zaman pertengahan yang berkongsi harta dan tanah mereka.

Pada abad ke-16, penulis English iaitu Thomas More menerbitkan buku satira bertajuk Utopia pada tahun 1516, menggambarkan sebuah masyarakat kota yang tidak mempedulikan kelas dan harta yang dikongsi sama rata serta diurus oleh pemerintah. Pada abad ke-17 Masihi, pemikiran komunism sekali lagi bangkit dengan tindakan gerakan Puritan iaitu gerakan penganut Protestant yang digelar sebagai ‘Diggers’ menyokong penghapuskan pemilikan tanah peribadi. Kritikan terhadap pemilikan tanah peribadi ini berterusan sehingga pada Zaman Pencerahan Eropah, seterusnya masuk kepada Revolusi Perancis, dimana idea komunisme digunakan sebagai doktrin politik.

Pada awal abad ke-19 Masihi, para reformasi sosial menjadi pembangun penubuhan masyarakat tanpa kelas. Kali ini bukan lagi bertujuan keagamaan. Ia bertujuan rasional melalui pembinaan ‘kota komunis’. Contohnya, pada tahun 1825 pengusaha tektil iaitu Robert Owen menubuhkan sebuah kota komunis di New Harmony, Indiana. Charles Fourier, ahli falsafah Perancis menguruskan penempatan masyarakat komunis di USA seperti perkampungan Brook Farm.

Idea komunisme berkembang sebagai gerakan sosialis pada abad yang sama. Seiring dengan perkembangan Revolusi Perindustrian, Para sosialis salahkan sistem kapitalisme yang menyebabkan kesengsaraan para pekerja. Tokoh yang memperjuangkan kebajikan para pekerja semestinya Karl Marx dan sahabat beliau iaitu Friedrich Engels. Pada tahun 1848, Marx dan Engels membangunkan sebuah idea terbaru komunisme dan popularkan idea tersebut melalui pamphlet The Communist Manifesto.

WUJUDNYA NEGARA KOMUNIS

Pada tahun 1917, ketika Revolusi Oktober di Rusia, wujudnya kuasa negara yang dipegang oleh Vladimir Lenin melalui gerakan Bolshevik, kemudian membina sebuah badan kerajaan bernama All-Russian Congress of Soviet di mana ahli Bolshevik menjadi pemegang kuasa. Namun penubuhan negara komunis Rusia medapat kritikan dan perdebatan antara penggerak Marxism. Marx menyatakan bahawa penubuhan negara komunis lahir dari kemuncaknya kuasa kapitalisme yang mana kuasanya tidak dapat dikawal oleh kapitalis sendiri.

Tetapi Rusia bukan contoh negara yang memenuhi ciri-ciri yang Marx katakana kerana Rusia adalah antara negara termiskin dengan jumlah besar para petani dan kekurangan pekerja industri. Dari situ Marx beranggapan bahawa Rusia melanggar langkah-langkah penubuhan negara komunis.

Gerakan Menshevik yang minority menentang tindakan gerakan Bolshevik yang terburu-buru membina negara komunis namun Bolshevik berjaya menawan hati rakyat dengan slogan ‘Peace, Bread and Land’, menjadikan rakyat sebagai kuasa besar menghentikan penglibatan Rusia dalam Perang Dunia Pertama, menuntut reformasi tanah dan menyokong sepenuhnya penubuhan kerajaan Soviet. Maka, pada tahun 1922 tertubuhnya negara Soviet Union.

Dengan kepimpinan Lenin yang berunsurkan demokratik sentralisme, parti politik pro-Lenin ditubuhkan secara hierarki, di mana anggota Bolshevik diserap masuk dalam politik kepartian. Maksudnya, segala penubuhan sebarang parti politik perlu berunsurkan pro-Lenin dan kemasukan orang Lenin sebagai ahli aktif parti. Great Purge (1937 – 1938) dilakukan oleh pemerintah Joseph Stalin bagi menghapuskan sesiapa yang menentang kerajaan terutamanya Parti Komunis pro-Lenin. Dari situ, kita boleh lihat dunia politik Soviet Union hanyalah ketaatan kepada pemerintah persis syaitan bertopengkan manusia yang ‘menunggang’ idea Marxisme.

SOVIET DALAM PERANG DINGIN

Dalam Perang Dunia Kedua memperlihatkan Soviet Union sebagai kuasa besar mempengaruhi Eropah Timur dan sebahagian Asia. Ketika empayar-empayar Eropah dan Jepun semakin mundur, Soviet mengambil peluang bagi meluaskan pengaruh di persekitarannya. Kerajaan Marxist-Leninist ditubuhkan di Bulgaria, Czechoslovakia, Jerman Timur, Poland, Hungary, Romania sebagai negara naungan Soviet. Kerajaan Marxist-Leninist juga ditubuhkan di Yugoslavia dan Albania namun kedua-dua negara ini bebas dari menjadi naungan Soviet. Komunisme kemudian menjadi lawan dan ancaman kepada negara-negara Barat berkiblatkan kapitalisme sepanjang abad ke-20 Masihi.

PEMBUBARAN SOVIET

Soviet Union dibubarkan pada 26 Disember 1991 akibat dari pengunduran badan kerajaan Soviet of the Republics of the Supreme Soviet of Soviet Union. Pengunduran untuk menyebabkan terbubarnya negara republic Soviet dan digantikan dengan Commonwealth of Independent States. Semalam, president Soviet terakhir iaitu Mikhail Gorbachev mengisytiharkan perletakan jawatan dan penyerahan kuasa negara termasuklah kawalan kod perlepasan misil nuclear Soviet kepada Presiden Rusia pertama, Boris Yeltsin. Pada petang waktu 7:32, bendera Soviet diturunkan di Kremlin dan digantikan dengan bendera Rusia kini.

KOMUNISME KINI

Negara China, Cuba, Laos, dan Vietnam adalah negara yang masih diperintah oleh parti politik tunggal Marxist-Leninist. Korea Utara membangunkan idealogi Juche, idea yang ‘berevolusi’ dari idealogi Marxism-Leninist. Parti politik komunis di negara-negara lain masih berdiri atas sebab-sebab tersendiri yang masih segelintir rakyat berpihak. South African Communist Party menjadi parti politik sah dalam African National Congress manakala di India pula komunis memerintah negeri Kerala sejak Mac 2018.

Di Nepal, majoriti komunis memegang tampuk kepimpinan di parlimen. Communist Party of Brazil menjadi sebahagian dari gabungan parlimen yang dipimpin oleh para sosialis demokratik dari Workers’ Party sehingga Ogos 2016. Cuba pula mengurangkan kawalan kerajaan terhadap penguasaan ekonomi bagi merangsangkan pertumbuhan ekonomi itu sendiri. China masih menerapkan legasi Mao sebagai sebuah negara Marxist-Leninist.

Bagi aku, idea komunisme adalah idea sangat mengujakan para rakyat terutamanya dari hierarki terbawah untuk mewujudkan sebuah mimpi iaitu penubuhan masyarakat yang sama rata tanpa memikirkan siapa atas atau bawah serta sumber-sumber harus berkongsi bersama tanpa sebarang ketamakan.

Namun mempraktikkan idea ini buat sekadar membina sebuah rumah. Ia melebihi pembinaan tersebut. Melainkan jika seluruh umat manusia mengakui bahawa komunisme adalah jalan terakhir selamatkan masyarakat yang semakin terdesak untuk menamatkan kewujudan kelas atasan dan keperluan sumber yang mencapai limitasi, dunia komunisme akan berlaku.

RUJUKAN:

1. “Communism” A Dictionary of Sociology. John Scott and Gordon Marshall. Oxford University Press 2005. Oxford Reference Online. Oxford University Press.
2. “Diggers’ Manifesto”. Archived from the original on July 29, 2011. Retrieved July 19,2011.
3. “Gorbachev, Last Soviet Leader, Resigns; U.S. Recognizes Republics’ Independence”. New York Times. Retrieved April 27, 2015.
4. Norman Davies. “Communism”. The Oxford Companion to World War II. Ed. I. C. B. Dear and M. R. D. Foot. Oxford University Press, 2001.
5. Raymond C. Taras, The Road to Disillusion: From Critical Marxism to Post-communism in Eastern Europe (Routledge, 2015).
6. Sedov, Lev (1980). The Red Book on the Moscow Trial: Documents. New York: New Park Publications.
7. The Cambridge History of Iran Volume 3, “The Seleucid, Parthian and Sasanian Period”. Archived from the original on June 11, 2008. Retrieved March 30, 2008., edited by Ehsan Yarshater, Parts 1 and 2, p. 1019, Cambridge University Press (1983).
8. “The End of the Soviet Union; Text of Declaration: ‘Mutual Recognition’ and ‘an Equal Basis'”. The New York Times. December 22, 1991. Retrieved March 30, 2013.


Pertempuran Kereta Kebal Terawal Dalam Sejarah

102 tahun yang lalu pada tarikh yang dikira dari tiga hari yang lepas hingga hari ini iaitu 24-27 April, telah berlaku Pertempvran Kedua Villers-Bretonneux yang dianggap sebagai pertempvran di antara kereta kebal yang pertama berlaku dalam sejarah.

Pertempvran itu berlaku di Perancis Utara menjelang akhir Per4ng Dunia Pertama, pada tahun 1918, dan juga merupakan kali pertama kereta kebal A7V Jerman menghadapi tindakbalas yang serius.

Pertempvran ini terjadi ketika Tenter4 Imperial Jerman sedang bersiap untuk melakukan ser4ngan besar, yang dikenali sebagai Spring Offensive, setelah Rusia menarik diri dari per4ng akibat Revolusi Oktober 1917.

Peristiwa ini membolehkan Jerman memindahkan sebahagian besar pasukannya yang terper4ngkap di Front Timur ke arah barat di Perancis. Tetapi masa agak tidak menyebelahi Jerman, kerana tahun 1917 juga merupakan tahun Amerika Syarikat menyertai per4ng di Eropah, lalu mengurangkan sedikit kelebihan Jerman dari aspek angka kekuatan.

Oleh itu, ser4ngan harus dilakukan sebelum pasukan Ekspedisi Amerika Syarikat tiba di benua itu, kerana apabila ia berjaya bergabung bersama-sama dengan sekutunya, Inggeris dan Perancis, mereka dijangka mampu memberikan ser4ngan yang berpotensi memusnahkan tenter4 Jerman hanya dengan sekali nafas.

Asalnya, Pertempvran Kedua Villers-Brenneux ini adalah susulan pertempvran pertama yang berlangsung pada bulan Mac 1918 dan juga merupakan usaha untuk menahan kemaraan Jerman. Bandar Villers-Bretonneux adalah titik strategik bagi Jerman kerana mereka dapat menggunakan medan itu untuk memerhati dan mengarahkan pengeboman kota Amiens, sekitar 10 batu jauhnya.

Setelah pertempvran pertama, yang berlangsung dari 30 Mac hingga 5 April 1918, Jerman telah diasak dari Villers-Bretonneux, tetapi kurang dari 20 hari kemudian mereka bersedia untuk mencuba merebut kota itu sekali lagi. British bersama-sama pasukan Australia dan Perancis mengalami kerugian besar, tetapi dapat mempertahankan bandar dan sekitarnya.

Semasa kemaraan mereka yang seterusnya, Jerman menghantar 14 daripada 20 kereta kebal A7V mereka yang baru dihasilkan ke Villers-Bretonneux dengan harapan dapat meraih kejayaan berkat formula persenjataan baru yang mampu memberi perlindungan kepada unit infantri dan memusnahkan machine-gun pillboxes di barisan hadapan.

Pertemuan berlaku berhampiran kampung Cachy, 13 batu di tenggara Amiens. Kereta kebal “lelaki” dibawah perintah Leftenan Frank Mitchell, sementara di seber4ng jalan ia bertemu dengan A7V Jerman yang digelar “Nixe”, yang diperintah oleh Leftenan Wilhelm Biltz, dengan dua lagi kereta kebal Jerman di bahagian mereka.

Pada awalnya, Jerman melakar kejayaan dengan menawan kota Villers-Bretonneux yang menyebabkan mereka segera berkumpul untuk cubaan menawan kota Amiens pula.

Ianya bermula pada awal pagi 24 April, Jerman melancarkan ser4ngan mendadak terhadap barisan pertahanan Villers-Bretonneux, sekaligus membolehkan infantri Jerman yang disokong oleh unit kereta kebal, memusnahkan pertahanan pihak bersekutu.

Ketika keadaan Angkatan Bersekutu bertambah buruk, tiga Mark IV British mula bergerak masuk. Pada waktu ini, beberapa krew kapal kereta kebal telah dilumpuhkan oleh  ser4ngan gas.

Tiga Mark IV terdiri daripada satu kereta kebal “lelaki”, yang memiliki dua peluru enam paun, dan dua kereta kebal “wanita”, yang hanya memiliki mesingan.

Kereta kebal Britain mensasarkan A7V Jerman.  Kedua-dua kereta kebal “wanita’ menghampiri A7V terlebih dahulu. Mereka melepaskan temb4kan ke arah kereta kebal Jerman, tetapi mesingan mereka tidak memberi kesan serius terhadapnya. A7V berjaya menghalau kereta kebal “wanita” keluar dari aksi ini.

Kini giliran Mark IV “lelaki” pula menghentam A7V dengan salah satu dari peluru enam paunnya, tetapi ia masih tidak dapat mem4tikan A7V Jerman. Namun, temb4kan tersebut menyebabkan A7V yang besar itu terseret ke tebing curam dan terus terbalik. Oleh itu, ia lumpuh dengan sendirinya.

Setelah berbalas temb4kan tanpa keputusan, kereta kebal Britain berjaya berhenti cukup lama supaya temb4kan dapat mencapai sasarannya.  Penembak menggunakan peluangnya dengan baik, kerana dia berjaya menghentam “Nixe” Jerman bukan sekali tetapi tiga kali, lantas melumpuhkannya dari dari terus bertempvr.

Dua lagi A7V bergabung, dan kedua-dua belah pihak saling berbalas temb4kan. Akhirnya, kru salah satu A7V Jerman bertindak meninggalkan kereta kebal mereka dan melarikan diri, sementara A7V yang lain pula berundur namun terus diser4ng dari belakang oleh pihak Sekutu.

Villers-Bretonneux dibebaskan dari pendudukan Jerman pada 25 April 1918. Tindakan ini menandakan berakhirnya ser4ngan Jerman yang telah berjaya sejak ia bermula lebih dari sebulan sebelumnya.

24 April 2018 menandakan ulang tahun ke-100 Pertempvran Kedua Villers-Bretonneux yang juga menandakan peristiwa pertempvran antara kereta kebal melawan kereta kebal yang pertama dalam sejarah.